text:
"Mwana wanjye, mpa umutima wawe, Kandi amaso yawe yishimire inzira zanjye" - Imigani 23:26
Abantu benshi babaswe n’ ibiyobyabwenge bitandukanye. Hari abagerageza kubireka, ariko bikabananira. Abandi ntibashobora kwihangana akanya na gato batari gukoresha ibiyobyabwenge, kuko babaye imbata yabyo ndetse bamwe baranabigurisha bikaba byakwangiza n’ abandi batandukanye. Ibi ntibyangiza mu buryo bw’ umubiri gusa, ahubwo byangiza n’ imiyobora ya muntu yo gusabana no kumva Imana.
Gukoresha ibiyobyabwenge ntibyangiza ubikoresha gusa, ahubwo n’abamuzengurutse bibagiraho ingaruka zitandukanye kandi zikomeye. Ibiyobyabwenge ni imwe mu nzira umwanzi akoresha yigarurira abantu. Gusa ushobora kubatwa n’ ibindi bintu bibi, Imana itishimira, nawe bikaguhindukira nk’ ibiyobyabwenge. Ngaho tekereza ikintu waba warabwiwe n’Ijambo kenshi ry’Imana kureka, ndetse nawe ukaba uzi neza ko ari kibi, kandi gishobora kukuvutsa ubugingo; ariko kikaba cyarakunaniye!
Umwanzi akoresha inzira nyinshi ashaka kuduca intege no kudukura ku Mana. Umugambi we wa mbere ni ukugira ngo tudasobanukirwa n’urukundo rw’Imana. Ashaka kudutwaza igitugu atujyana mu nzira mbi. Inzira akunda gukoresha ni ukutwereka ko igihe dukoze ikibi, tudashobora kukibabarirwa. Abantu benshi bamara igihe cy’ubuzima bwabo, bibwira ko bashobora gukuraho ingaruka z’ibyaha bakoze. Ariko ibyaha byacu buri gihe, bitugiraho ingaruka kandi mbi.
Ntushobora guhindura ibyabaye, ibyo wakoze ntushobora kubihindura ibitarabaye. Ariko ushobora guhindura icyerekezo cy’ahazaza! Urufunguzo ni rumwe gusa, ni ukugarukira Yesu Kristo. Ashaka kukubabarira ibyaha byawe byose, akaguha ikizere cy’ahazaza. Azabikora, numwegurira ubuzima bwawe. Kuki utakwegurira Yesu ubuzima bwawe uyu munsi?
Saba Yesu kubeshwaho nawe uyu munsi aho uri hose. Ubuzima waba urimo bwose, si ikibazo ku Mana. Ibasha kugukoresha aho waba uri hose n’igihe waba urimo cyose. Ukwiye kwibaza uti "Ese mpagaze nte imbere y’Umwami wanjye?" Wihereranye n’Umwami wawe, ashobora kuguhishurira ibitagenda neza byo mu buzima bwawe, kubw’urukundo rwe abasha kukwezaho inenge zose.
Nyuma yo kwemerwa n’Imana nawe uhisemo kuyoborwa nawe uzahamya iby’uwo mukiza udafite isoni. Ntukagire isoni zo guhamya uwagukijije ibyaha. Yesu yaravuze ati "Abe ariko umucyo wanyu ubonekera imbere y’abantu, kugira ngo babone imirimo yanyu myiza, bahereko bahimbaze So wo mu ijuru- Matayo 5:16.


c: text/html

text:
Iki gikorwa cyatangiye ku wa Mbere tariki ya 14 Ugushyingo 2016, ubuyobozi bw’aka Karere ka Nyarugenge n’amatsinda y’abakozi ba RRA, gitangirizwa mu Murenge wa Kimisagara.
Muri ubu bukangurambaga, abacuruzi bari kwigishwa ibijyanye n’imisoro, birimo kubahiriza igihe ntarengwa cyo gusora, kubakangurira ko buri muturage yandikisha ibyo akora no kubashishikariza kwishyura ibirarane by’imisoro bafite.
Ubuyobozi bw’Akarere ka Nyarugenge buvuga ko bwitabaje abakuru b’imidugudu kugira ngo bajye babaha amakuru ajyanye n’ubukode bw’inzu zicururizwamo mu midugudu bayobora cyane ko aribo baba bazi buri mucuruzi ukorera mu gace kabo.
Umunyamabanga Nshingwabikorwa w’agateganyo w’Akarere ka Nyarugenge, Musafiri Léonidas, yagize ati “ Ngira ngo n’ubusanzwe abakuru b’imidugudu bagiye badufasha muri byinshi, rero baba bazi abacuruzi bakorera mu gace bayobora, amafaranga bishyura, kurusha ubuyobozi bw’akarere na RRA. Urugero nabaha nko ku bukode bw’inzu nibo baba bayazi neza kuko baba bazi n’abacuruzi bayakoreramo kurusha ubuyobozi bwose.”
Yongeyeho ko bahisemo gufata uyu mwanzuro wo gukorana n’abakuru b’imidugugu nyuma y’uko basanze mu bubiko bw’amakuru y’umwaka wa 2015 hari abaturage batatanze imisoro kandi bari ku rutonde rw’abagomba kwishyura.
Yakomeje avuga ko Ubuyobozi bw’Akarere ka Nyarugenge bwihaye intego yo gufata imisoro itatu irimo iy’ubukode bw’inzu, amahoro y’isuku n’amahoro ku bukode bw’ibibanza kuko 70% by’imisoro yinjira mu Karere ka Nyarugenge aturuka muri iyo misoro.
Uyu muyobozi yanagaragaje ko biteze ko gukorana n’abakuru b’imidugudu bizatuma mu ngengo y’imari y’umwaka wa 2017, Akarere ka Nyarugenge kazinjiza imisoro irenga miliyari umunani z’amafaranga y’u Rwanda.
Umukuru w’umudugudu wa Gakaraza wo mu Murenge wa Kimisagara, Mukabihogo yavuze ko bishimiye iki gikorwa kuko bizatuma na bo ubwabo bagira umwete wo kumenya abacuruzi bakorera mu midugudu bayobora.
Yagize ati “ Bizadufasha rwose kuko hari n’igihe wabonaga umucuruzi mu mudugudu uyoboye ntumwiteho ukumva ko bitakureba; ariko ubu bigiye kujya bituma tumenya amafaranga basorera inzu bakoreramo n’amazina yabo no kumenya niba barasoze cyangwa batarabikoze kuko imisoro ari yo ituma igihugu cyacu gitera imbere.”
Biteganyijwe ko iki gikorwa cy’ubukangurambaga ku myinjirize y’imisoro n’amahoro ku nzego z’ibanze kizakomereza mu yindi mirenge yose 10 igize Akarere ka Nyarugenge.

robotstxt: allowed

filter: keep


text:
Nyuma yo kubazwa ibibazo 5 na Mwarimu agatungurwa no kubona 0, umunyeshuri yiyemeje kugana inkiko agaragaza ko yarenganyijwe. Mu gihe Urukiko ruteganya kuburanisha uru rubanza mu kwezi gutaha kwa Ukwakira, haribazwa uzarutsinda cyane ko buri umwe hagati ya Mwarimu n’Umunyeshuri agiye afite abumva ko ari mu k’ukuri ndetse guhagije. Ese wowe urabona uru rubanza ruzatsinda nde ?
Dore uko ibibazo mwarimu yabajije umunyeshuri
byari bimeze ndetse n’ibisubizo yamuhaye
bikamuviramo guhabwa zeru. Ikibazo cya 1 : Napoleon yaguye ku ruhe rugamba ? Igisubizo : Urwa nyuma yarwanye. Ikibazo cya 2 : Amasezerano arangiza intambara ya kabiri y’isi yasinyiwe he ? Igisubizo : Aho urupapuro rurangirira. Ikibazo cya 3 : Ni iki gitera divorce ? Igisubizo : Mariage. Ikibazo cya 4 : Inzu yubatswe n’abagabo umunani mu isaha imwe bane bayubaka mu masaha
angahe ? Igisubizo : Nta mpamvu kuko babandi umunani baba bayirangije cyeretse ushaka
gusenya. Ikibazo cya 5 : Umukobwa wicuruza bamwita ngo iki mu kinyarwanda ? Igisubizo : umucuruzikazi !
Nyuma yo kubazwa ibibazo 5 na Mwarimu agatungurwa no kubona 0, umunyeshuri yiyemeje kugana inkiko
Nyuma yo kubazwa ibibazo 5 na Mwarimu agatungurwa no kubona 0, umunyeshuri yiyemeje kugana inkiko agaragaza ko yarenganyijwe. Mu gihe Urukiko ruteganya kuburanisha uru rubanza mu kwezi gutaha kwa Ukwakira, haribazwa uzarutsinda cyane ko buri umwe hagati ya Mwarimu n’Umunyeshuri agiye afite abumva ko ari mu k’ukuri ndetse guhagije. Ese wowe urabona uru rubanza ruzatsinda nde ?


text:
Imana nyir’ibyiringiro ibuzuze umunezero wose n’amahoro biheshwa no kwizera, kugira ngo murusheho kwiringira mubiheshejwe n’imbaraga z’Umwuka Wera - Abaroma 15:13.
Joyce Meyer, umuvugabutumwa,umwigisha wa Bibiliya akaba n’umwanditsi w’ibitabo, akaba yaravutse kuwa 04, z’ukwezi kwa gatandatu mu 1943 mu mujyi witwa St. Louis, Missouri, muri Leta Zunze Ubumwe za Amerika,yagize ati “mu myaka irenga 38 maze nkora ivugabutumwa ahantu hatandukanye ku isi, nagiye mbona, abantu banyuze mu bintu bitandukanye. Bamwe bagiye bakora ibintu bikomeye kandi bitangaje bagasa n’ aho ari bo bari ku rwego rwo hejuru mu isi, abandi bakavuga ko babaho mu buzima bwo kubona bwira bugacya ariko kandi hari n’abandi benshi banyura mu bintu bikomeye bagakomeza kurwana na byo hakaba hari ubwo bashoboye kugera ku ntego yabo cyangwa ntibabashe kuyigeraho.
Ni byo koko tujya duhura n’intambara zituma dutakaza ibyiringiro mu buzima bwacu, ariko nyamara ibyiringiro ni ikintu k’ ingenzi dukeneye mu mpande zose z’ubuzima.
Ibyiringiro ni ngombwa kuko bifite imbaraga kurusha ikindi cyose watekereza kubera ko byo bigufasha kumenya ko nta kidashoboka igihe cyose uri kumwe n’Imana.
Iyo ufite ibyiringiro uhora wumva ibitekerezo byawe bihuza n’ibyo Imana yaguteguriye kandi ni naho ubonera imbaraga zo kumenya ko nta hantu Imana itakurokora.
Muri iki gihe biroroshye kugwa mu biguca intege bigatuma utakaza ibyiringiro byawe, abantu batakaza ibyiringiro cyane iyo batunguwe no kubona bahemukirwa n’uwo bizeraga, bagize igihombo runaka, igihe bumva bari mu bihe bibagoye cyangwa bagerageza ibintu bikanga.
Birumvikana ko abantu benshi iyo bageze mu gihe nk’iki, bumva bataye ibyiringiro.Joyce Meyer yaravuze ati "namaze imyaka 23 nibera mu buzima bwuzuye agahinda, gutotezwa, kutizerwa ikintu kibi kibaho kikarangira ikindi gikurikiraho bitewe n’ibyambagaho ntabwo nashoboraga gukomeza gukuza ibyiringiro byanjye, kugeza aho navuze nti "Niba ntakiza ntegereje ko kingeraho, ntabwo nkwiye kucibwa intege n’ uko ntacyambayeho“ ariko maze kunoza ubusabane n’Imana, nkatangira no kwiga ijambo ryayo naje kuvumbura ko ibyiringiro ari ingenzi kandi bifite imbaraga zikomeye.
Niba wari ubuze ibyiringiro, Bibiliya muri Zaburi 27:14 irakubwira ngo "Tegereza Uwiteka, komera umutima wawe uhumure, ujye utegereza Uwiteka kandi na none muri Yesaya 40:31, hakavuga ngo "Ariko abategereza Uwiteka bazasubizwamo intege nshya,bazatumbagira mu kirere bagurukishe amababa nk’igisiga, baziruka be kunanirwa,bazagenda be gucogora.
Tutarebye uwo uri we n’ubuzima ubayemo, ntabwo ushobora gukora ibinoze udafite ibyiringiro mu Mana. Niba ibyo uri gucamo ari intambara gusa, ukeneye ibyiringiro, niba ibyo uri gucamo ari ibyiza nabwo ukeneye ibyiringiro kugira ngo bikomeze kuba byiza.
Iyo ukomeje ibyiringiro byawe, Imana na yo ikomeza imitekerereze yawe, uburyo ubaho utegereje icyo iguteganyiriza, kandi ikakuzuza umunezero. Ibyiringiro birahambaye, kuko nawe uba ugomba kugira uruhare rwawe ugaragaza mu kwereka Imana ibyo wiringiye, ukayisaba ubwenge ukwiye gukoresha kugira ngo ubashe gukora ibizatuma ibyiringiro byawe bibyara n’ibifatika kuko ntabwo biba bizava mu kirere ngo ubone bikugezeho.
Niba ushaka kubaho mu buzima bwuzuye ibyiringiro, emererera Imana iyobore ubuzima bwawe, ukurikire Imana aho kugira ngo Imana ibe ari yo igukurikira. Ukomeze wiringire Imana aho kwiringira abantu kuko muri Matayo 19:26 handitwe ngo "Yesu arabitegereza arababwira ati "Ibyo ntibishobokera abantu, ariko ku Mana byose birashoboka."


text:
Sobanukirwa iby’impano hagati y’abakiriho
Impano hagati y’abakiriho ni amasezerano y’ubugiraneza atuma umuntu aha undi mu mutungo we ku buryo budasubirwaho kandi uhawe akabyemera.
Itegeko rigenga impano hagati y’abakiriho
Haseguriwe ibiteganywa ukundi n’amategeko rusange agenga amasezerano, impano zikozwe mu rwego rw’umuryango hagati y’abakiriho zigengwa n’iri tegeko
Kugira agaciro kw’impano hagati y’abakiriho
Impano hagati y’abakiriho igira agaciro ku munsi uyihawe ayemereyeho. Uhawe impano ashobora kuyemera mu nyandiko cyangwa mu mvugo. Kwegurira umuntu uburenganzira ku mutungo wimukanwa cyangwa utimukanwa watanzwe bikorwa hakurikijwe amategeko abigenga
Guta agaciro kw’impano hagati y’abakiriho
Impano yose ita agaciro iyo:
• Ishyirwa mu bikorwa ryayo rishingira k’ugushaka gusa k’uwayitanze;
• Itubahirije amategeko ndemyagihugu n’imigenzo myiza;
• Itanzwe n’utari nyirayo;
• Itegeka uyihawe kuriha imyenda y’uyitanze cyangwa ibindi agomba, bitariho cyangwa bitagaragajwe mu gihe cy’itangwa ryayo;
• Utanga yisigiramo uburenganzira bwo gutanga cyangwa kugurisha kimwe cyangwa byinshi mu bintu atanze.
Ikirego kigamije gutesha agaciro impano hagati y’abakiriho
Ikirego kigamije gutesha agaciro impano itanzwe hagati y’abakiriho gitangwa n’uwayitanze, uwayihawe cyangwa n’undi wese ubifitemo inyungu mu gihe kitarenze umwaka umwe (1) uhereye igihe impamvu ituma impano isabirwa guteshwa agaciro yabereyeho.
Inkurikizi zo gutesha impano agaciro
Impano iteshejwe agaciro, ifatwa nk’aho itigeze ibaho. Ibyari byaratanzweho impano n’ibyabyawe nayo byose bikiri mu maboko y’uwahawe birasubizwa. Iteshwagaciro ry’impano ntacyo ribangamiraho abahawe ingwate ku mutungo wari waratanzweho impano cyangwa abandi bafite uburenganzira kuri wo.
Iseswa ry’impano hagati y’abakiriho Impano yose itanzwe hagati y’abakiriho iseswa ku mpamvu zikurikira:
• Iyo uhawe impano yanze kubahiriza inshingano yari yarahawe ziyiturutseho
• Ubuhemu bw’uwahawe.
Ikirego gisaba gusesa impano yatanzwe hagati y’abakiriho
Ikirego gisaba gusesa impano gitangwa mu gihe kitarenze umwaka umwe (1) uhereye igihe impamvu iryo seswa risabirwa yabereyeho cyangwa igihe nyir’ukurisaba yayimenyeyeho. Icyo kirego ni gatozi k’uwatanze impano kandi ntashobora kugitanga aryoza abazungura b’uwo yayihaye. Icyakora, iyo uwayitanze apfuye yari yarakigejeje mu rukiko, abamuzungura bashobora kugikomeza mu izina rye.
Inkurikizi z’iseswa ry’impano hagati y’abakiriho
Iyo impano isheshwe, uwayihawe ategekwa gusubiza ibyo yari yarahawe ku bw’amasezerano y’impano. Icyakora, ntashobora gutegekwa gusubiza agaciro k’ibyo na we yatanze cyangwa yagurishije mbere y’uko urukiko rushyikirizwa ikirego. Ntategekwa kandi gusubiza ibyo yabyaje iyo mpano cyangwa izindi nyungu izo ari zo zose yakuye kuriyo. Iyo uwahawe hari ibyo yakoze kugira ngo yongere agaciro k’impano yahawe arabisubizwa igihe isheshwe. Iryo seswa ntacyo ribangamiraho abahawe ingwate ku bintu byari byaratanzwe kimwe n’abafite ubundi burenganzira kuri byo.
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016


text:
Abadepite mu Nteko Ishinga amategeko y’u Rwanda, imitwe yombi batabarije umwana w’umukobwa uvuka i Muhanga watawe na Nyina kwa Nyirakuru agasigara amurerera mu kiraro cy’ingurube.
Ikibazo cy’uwo mwana cyazamuwe ubwo Komisiyo y’Igihugu ishinzwe uburenganzira bwa Muntu mu Rwanda yagezaga ku bagize Inteko ishinga amategeko y’u Rwanda, raporo y’ibikorwa byayo byo mu mwaka wa 2016-2017 na gahunda y’ibikorwa by’umwaka wa 2017-2018, kuri uyu wa mbere tariki 30 Ukwakira 2017.
Uwo mwana amaze gutabwa na nyina, yafashwe nabi atangira kugaragaza ibibazo by’imirire mibi. Abadepite babwiwe ko ingingo z’umubiri we zatangiye kononekara, biba ngombwa ko ajyanwa kwa muganga.
Nyina yafashe icyemezo cyo guta uwo mwana bitewe n’uko nyirakuru atamwemeraga, ahitamo kumushyira nyina.
Bimwe mu byababaje abagize inteko birimo kuba muri iyo raporo havugwamo ko Akarere ka Muhanga kageneye Nyirakuru w’uwo mwana ibihumbi 100Frw, mu gihe ari we wagize uruhare mu kurerera uwo mwana mu kiraro cy’ingurube.
Depite Mukakarangwa Clotilde yagize ati “Hari aho bigaragaga ko Akarere ka Muhanga ngo katanze ibihumbi 100Frw kabiha uriya nyirakuru Esperance kandi bigaragara ko yamufashe nabi akaba mu kiraro cy’ingurube.”
Yakomeje agira ati “Ese ayo amafaranga yari ayo kubaka aho aba ? Ese uriya muntu watinyutse akamushyira hariya azayakoresha agire icyo amumarira ? Akarere ka Muhanga kashingiye kuki gatanga ariya mafaranga ?”
Depite Muhongayire Christine nawe yagaragaje intimba atewe n’imibereho y’uwo mukobwa yibaza ku butabera uwo mwana yahawe kugira ngo arenganurwe.
Ati “Ni ukuri iri ni ihohoterwa rikomeye ! Ngo na Nyirakuru baramufunze barangije barongera baramufungura. ”
Yasabye ko akarere gakwiye gushakira uwo mwana, uri mu kigero cy’imyaka 17 ahandi aba aho kugira ngo akomeze abane na nyirakuru kandi ari we watumye abaho nabi.
Umuyobozi wa Komisiyo y’Igihugu y’Uburenganzira bwa muntu, Nirere Madeleine yasobanuye ko icyo kibazo cyatangiye gukurikiranwa ku buryo kizasigira isomo abantu bafata abana nabi.
Ati “Twagezeyo dusanga icyihutirwa ari ukumujyana kwa muganga kuko yari afite imirire mibi. Tumujyana mu bitaro,akarere kemera kumufasha gaha Nyirakuru ibimutunga.Iyo bajyaga kugaburira uwo mwana, bafataga ibiryo bakamujugunyira nkujugunyira imbwa aho yabaga bari barahafunze.”
Yatangaje ko urubanza uwo nyirakuru akurikiranywemo gufata nabi umwuzukuru we ruzaba rwatangiye kuburanishwa mu minsi iri imbere. Yavuze ko na nyina w’uwo mwana nawe yamaze kuboneka akazahamagazwa mu rubanza.
Nirere yasobanuye ko uwo mwana yafashwe akajyanwa mu kigo cyita ku bana bafite ubumuga cyo mu karere ka Muhanga, ku buryo hari icyizere ko ubuzima bwe buzongera bukamera neza.
- Abagize inteko ishinga amategeko bumijwe n’ikibazo cy’umwana watawe na nyina agasigara arererwa mu kiraro cy’ingurube
Kumutandukanya na nyirakuru na nyina si wo muti. Niba Nyirakuru abihaniwe akumva icyaha yakoze kandi akemera guhinduka, nasabe umwana n’umukobwa we imbabazi, na nyina w’umwana asabe umwana we imbabazi kuko yamutaye, babane bomorane ibikomere bateranye. Uwo bazamuha se ni nde ? Tuvuge ko anabonetse azaba nyina se ? azaba nyirakuru se ?, ntibikuraho ko umwana azakenera abo bahuje amaraso. Atari ibyo bazavura kimwe batere ikindi, kuko uwo mwana azagira crise d’identite (gukomeretswa no kumva waravutse ahatakunyuze) igikenewe ni ukwakira amateka ye kandi bose hamwe buri wese ashakira undi ejo heza niwo muti mbona urambye.
Nyagasani abahuze kandi abakize.


text:
Ruhango: Abayobozi barasabwa gukoresha ubushobozi bucye buhari bagamije kugera kuri byinshi
Abayobozi b’inzego zitandukanye barasabwa gushishikarira guhanga udushya
Guverineri Munyantwali Alphonse arasaba abayobozi ku nzego zose guhora bashakashaka udushya dufasha kugeza abo bayobora ku mibereho myiza no kwihutisha iterambere ryabo. Akaba yarabibasabye  nyuma yo kugaragarizwa imihigo imirenge y’akarere ka Ruhango izesa mu mwaka wa 2013-2014.
Yabasabye kandi gukoresha ubushobozi bucye buhari bagamije kugera kuri byinshi bishoboka. Yashimangiye ko umuyobozi atagomba guta umwanya mu kwerekana ibibazo, ko imbaraga zigomba gushyirwa mu gushaka ibisubizo byabyo.
Umuyobozi w’Akarere ka Ruhango, Mbabazi François Xavier, yagaragaje ko Akarere ka Ruhango kishimira ibyo kagezeho mu mihigo y’umwaka ushize “2012-2013â€, anasobanura ko umwaka warangiye hari amasomo menshi yawugaragayemo nk’ igenamigambi rinoze, gahunda inoze y’ishyirwa mu bikorwa ry’ibikorwa, gutegura ibyangombwa ku gihe, aho atanga urugero gutegura no gutanga amasoko, guteza imbere ibikorwa remezo, kongera umusaruro n’umuco wo guhiganwa..
Abanyamabanga Nshingwabikorwa b’imirenge berekanye ibyagezweho mu mihigo y’umwaka wa 2012-2013, banahiga imihigo Imirenge bayobora izashyira mu bikorwa mu mwaka wa 2013-2014.
Iyi mihigo y’imirenge ikaba yaravuye mu y’utugali, iy’utugali iva mu y’imidugudu, iy’imidugudu ikaba yarateguwe hashingiwe ku mihigo y’imiryango.
Igikorwa cyo guhiga imihigo y’umwaka mushya kikaba gikurikira isuzuma ry’ishyirwa mu bikorwa ry’imihigo y’umwaka ushize kuva ku murenge kugeza ku muryango.


text:
Umukozi wa Shitani araha ahubwo abamukurikiye murahiye,murarimbutse.ngo umubare uhangana na satani 777.hanyuma c abafite 555,444,333,nindi mibare isa myinshi biyemera ko bafite iyo mibare,mumureke abe akinisha Imana umwaka umwe iyo 777 abeshyako igiye guhangana na satani iramurenza Shyorongi,mubireba ntabwo ushobora kuyobya a Bantu b,Imana ngo utagaragara.dore aho nibereye. Yezu yaravuzengo mubihe bya nyuma bazaza abiyita abantu b,lmana bazayobya benshi. muritonde rero, yewe ngo bazakora ibitangaza biyitirira Imana ariko bakorana na Anti kristu. uyu nawe numwe murabo bavuzwe muzabibona bidatinze ko yababeshye.
Cyakora njye ndumiwe! sinari nziko Pasteur muzima yajya kurata amamodoka!
Mbega byiza. Iyo umuvandimwe atera imbere njye numva binejeje.uko Niko kamere yanjye imeze. None nasabaga iki kinyamakuru ko ibyo nasomye hano byuko umuvugabutumwa ashaka kugura nindege yampa nanjye kuri iyo migisha nkayimubonera. Kandi Airbus ikindi kandi akajya yishyura buhorobuhoro. Imana imurinde we nabanyarwanda.murakoze.
Iyi nimitwe mwadukanye yo kwirirwa muzenguruka musaba mukoresheje ijambo ry’Imana kuko i burayi bafite agatubutse ngo muri kubwiriza, ibitaramo byindirimbo. Bazageraho nabo babarambirwe kuko sibyo Yesu yabatumye, business gusa
Mureke urukungu rukurane n’amasaka. Umunsi umusarura azaza gusarura azarutwika ntakabuza. Naho uwo wirata ibintu ngo ntiyabaho nabi arumukozi w’Imana mumureke kuko niko abisi bamera. Izina ry’Imana ritukwa mubapagani kubwabo. Watasyaga meno muwaace siku ni siku
Mureke urukungu rukurane n’amasaka. Umunsi umusarura azaza gusarura azarutwika ntakabuza. Naho uwo wirata ibintu ngo ntiyabaho nabi arumukozi w’Imana mumureke kuko niko abisi bamera. Izina ry’Imana ritukwa mubapagani kubwabo. Watasyaga meno muwaace siku ni siku
Sinshidikanya ko hari abakozi b’ Imana bakorera mukuri no mumwuka ariko
ngaya cyane abazana ubwirasi n’umunyenga m’umurimo w’Imana njye uyu mugabo mbabazwa n’uko yishyira hejuru agakunda ibyisi, ngaho ba esikoti ngo ntawareba aho ari kugura imodoka kandi urusengero rukodesha , niba ahamya ko satani akoresha 666,Yesu 777,ejo araje avuge ko indege yaguze ifite 888 bivuga ko ari ikimenyetso cy’Imana .
Inama nagira abantu n’uko ufite azongererwa n’udafite akamburwa nutwo yari asigaranye Uyu rugagi araje abatuburire abake icyacumi kandi we ntacyo atanga mugurishe ibyanyu mumushyire ngo murakora umurimo w’Imana .
Ariko mwabaye mute? Iriya ndege niyo izatuma abantu bihana ubundi bakazayigendamo bagiye mu ijuru. Ahubwo turayimugurira kugirango igihe cyo kugenda ntituzirirwe dukodesha za kenya airways na ethiopian airlines. Kandi natwe yatubwiyeko tuzagur’izacu bitarenze ukwa gatanu k’umwaka utaha. Mbese range rover n’indege z’abakristo bacu ntimuzazikira hano muri kigali. Mubure kuza namwe ahubwo mukiyorera kuri ibyo byiza Papa wacu atarisubiraho.
Erega abo bakene aba yabasabiye bakabona cssh. Abarwayi yabakijije indwara abakobwa bagumiwe yabasabiye bakabona abagabo ingumba zikabyara. None se ineza yagira iruta iyo no iyihe? Ahubwo nawe niiba uri muri ibyo byiciro uzagende agusengere urebe ko ibibazo bidakemuka.
mbanje kubasuhuza.mu byukuri uyu mugabo ntago ari Umukozi w’Imana nkuko ijambo ryayo rivuga ahubwo yibereye mu iraha ry’isi mbega akaga weeeee Imana Imutabare
Ijambo ry’lmana rivugako muzabarebera kumbuto zabo. Imbuto zuyu wiyita umukozi w’lmana nugukunda ibyisi nokwiyemera aho gufasha abacyene nimfubyi nabapakazi nkuko ijambo ry’lmana ribivuga. Imana imugirire neza.
Ijambo ry’lmana rivugako muzabarebera kumbuto zabo. Imbuto zuyu wiyita umukozi w’lmana nugukunda ibyisi nokwiyemera aho gufasha abacyene nimfubyi nabapakazi nkuko ijambo ry’lmana ribivuga. Imana imugirire neza.
uyumukozi w’lmana ninyabaki raa Yesu ko atagiraga numyenda ibiri? none wowengo indege imodoka ukabura gufasha abakene abarwayi babuze kivuzwa nibenshi abatagira mituweri nakangari aha uyu yiyi umukozi w’Imana nyamara ntambuto


text:
www.eachamps.rw
Nizzo Kaboss wo mu itsinda rya Urban Boyz yatangaje ko ariwe wafashije Safi mu muziki ndetse bakaba barajyanye muri Studio bwa mbere.
Aba bahanzi bombi bahoze mu itsinda rya Urban Boyz riherutse gucikamo ibice, Safi akiyomora kuri bagenzi be akajya gutangira gukora umuziki ku giti cye ndetse akaba asigaye akorana na Bad Rama nk’umujyanama we.
Safi yiyomora kuri Urban Boyz yashinjije bagenzi be uburangare no kudakora cyane ndetse n’uko yabonaga itsinda risigariye ku izina kuko nta bikorwa bifatika bari bagifite.
Abivuga yamaganiwe kure na bagenzi be batangaza ko ari izindi mpamvu ze bwite, atagombye kugenda avuga gutyo kandi aziko hari byinshi itsinda ryari rimaze kumugezaho mu buzima bwe bwihariye no mu muziki.
Mu kiganiro Nizzo yahaye RBA, yongeye gushimangira ko ariwe washinze itsinda akagenda azanamo bagenzi be ndetse anahishura ko Safi batangiye gukorana ubwo yazaga kubasaba ubufasha nyuma bakaza kumwinjiza mu itsinda.
Nizzo yavuze ko abahanzi bose babanaga nawe mu itsinda bagiye babasiga kubera gushaka indamu no kwikorera ku giti cyabo gusa bakirengagiza ko amazina bagiye bagira bayakomoye mu itsinda.
Yagize ari“Safi, Lino G n’abandi bagiye […] Ntago nahamya ko bakundaga itsinda, kurita ni nk’uko wata umuryango wawe, inyungu barazigize ziranabarenga yaba ari uwo Lino yaba ari uwo Safi, kuba yariswe Safi abantu bakamumenya ni uko yabanje kuba muri Urban Boyz.”
“ Uburyo yaje muri Gurupe n'uburyo yagiye ni ibintu bibiri bitandukanye, ahubwo yashatse inyungu zisumbuye yumva ko yaba agiye kubona byinshi birenzeho yikoranye kandi ibyo ngibyo ikiremwamuntu niko duteye hari igihe tubona tukanashaka byinshi birenzeho cyane tukabibona cyangwa tukanabura na twa tundi duke.”
Arongera ati”Urban Boyz ni itsinda twiremeye, twihangiye umurimo. Mbinyuza muri Humble nawe arabyakira abandi baje babisaba, natekereje itsinda mbibwira Humble maze dutangira ibikorwa gutyo.”
Nizzo yahishuye bwa mbere Safi yaje aje kubasaba ko bakorana, bikaza kurangira Nizzo amujyanye muri Studio yumvise afite impano baza kwanzura ko yaza mu itsinda bagatangira gukorana byeruye.
Ati”Ubundi Safi yaje aje kwaka ko dukorana ndabyibuka icyo gihe yigaga I Gitwe, araza anyaka collabo mujyana ahantu muri Studio ntiyari azi ikintu na kimwe, arambwira ati 'gutya na gutya' mugejejeyo numva ni umuririmbyi mwiza arakora niyo ndirimbo ijya hanze turicara rureba y’uko hashobora kujyamo abandi, aza kujyamo azanye n’abandi babanaga mu itsinda yabagamo mbere, baza kugenda bavamo ubu dusigaye turi babiri.”2 weeks ago | by Theos Uwiduhaye
eric yallen 1 week ago
Nyine yarakoze kumujyanayo buriya yanamufunguriye amayira ubu akaba ajyeze kubyarigukora ubungubu. Ubwose umuntu wajyiye muri studio bwambere nigute atazi guhimba video ye ahubwo agashishura(mpfumbata by urban boys ) Cyokoza wararutanze NGO ni urban boyz muribeshyera kbs iryozina ntiribakwiyereply(0)
kaliza 2 weeks ago
man gabanya kelele ukore akazi safi arikugukosora nawe ukirukankira mutangazamakuru waca kelele niyompamvu wamuhondagura nukose yaringoma witoraguriye mugisambu safi numwana Mwiza atandukanye nawe urabona uburyo humble atuje watuje nawe.reply(0)
Furaha Jean Paul 2 weeks ago
ehh Kaboss rata komerezaho, buriya safi naduke yarafite azatubura bitewe no kuvuga ko aho yagiye ariho hari inyungu nyinshi. Kaboss Hasra Victoria Siemper( wish u success for all the time)reply(1)
kemovela 2 weeks ago
nizzo n'umugabo kbxx bidatinze safi aragaruka ku isambu 2 nyina amutekeshereply(0)
declau 2 weeks ago
Ukobukeye nuko bwije ujyumenya ko wakoze igikorwa cyubwana wirukira byinshi ukabura naduke warufite ntuzatinda kumenya ko wibeshyereply(0)
Sparrows 2 weeks ago
Hhhhhhh Safi Madiba uriya mureke avuge 2,rn!mumakarita baravuga ngo uwatsinzwe niwe ubara. Astyiiiiiiii yaramaze. kaboss sha kora utazibareply(0)
jus 2 weeks ago
tubari inyuma basaza musong mbere kbxreply(0)
Niyonkuru francois 2 weeks ago
ibyo ntakibazo rwose wumve amahoro menshi, ariko muvandi waca kelele.reply(0)
ukuri 2 weeks ago
Woe ngo ni k jya umenya ko umuntu arata aho yakomeretse tuzaa bana bato. Kaboosi rata inkovu papreply(0)
ukuri 2 weeks ago
Ark nkae ngo ni miles ibyo uvuga ubikura he?? Hhhh broh harikintu kibabaza mu buzima p fra yaravuze ngo woe niremey, woe kibondo cyanjy rero na kaboosi niko byagenz yararemy azana icyari ikibondo mu muzik none nicyo gishak kuzana zwaham mn birababaz gukura umuntu habi akaba arie ukora biriya. Hhhh jya wa nalyza brohreply(1)


text:
Intandaro ya Jenoside yakorewe abatutsi mu Rwanda ni umuryango nyarwanda wabanje gucibwamo ibice, habaho icengezamatwara, umuhutu yigishwa kwanga umututsi, kutamwizera no kumwikiza, urupfu rwa Habyarimana nyuma y'ihanurwa ry'indege ye, rwongereye umurego w’ibyari byarateguwe kandi byari bimaze igihe bikorwa.
Intandaro ya Jenoside yakorewe abatutsi mu Rwanda ni umuryango nyarwanda wabanje gucibwamo ibice, habaho icengezamatwara, umuhutu yigishwa kwanga umututsi, kutamwizera no kumwikiza, urupfu rwa Habyarimana nyuma y'ihanurwa ry'indege ye, rwongereye umurego w’ibyari byarateguwe kandi byari bimaze igihe bikorwa.
By Muhire Norbert | Views : 5754 | Kuya 04-11-2017 10:44
Abanyarwanda bose bahuriraga mu moko yabo atandukanye uko ari 18, ubuhutu, ubututsi, ubutwa, ntabwo byari ubwoko, ahubwo zari inzego z’abantu zikubiye muri ya moko 18 kandi izo nzego zashoboraga guhinduka bitewe n’imiterere ya runaka.
Igihe cy’ubukoroni, ivangura rishingiye ku moko nibwo ryatangiye, cyane cyane, ubwo hadukaga ikarita y’indangamuntu mu w’i 1932, muri uko kuvangura abantu niho abakoroni bafashe umuntu utunze inka 10 bamwita umututsi, bafata ufite munsi yazo bamwita umuhutu.
Uko umuryango nyarwanda wacitsemo ibice:
Mu mwaka w’i 1959, umwami Rudahigwa yaratanze, hahita hatangira imyivumbagatanyo, abatutsi ibihumbi n’ibihumbi baricwa, abandi bahungira mu bihugu by’abaturanyi.
Mu 1961 habaye amatora hajyaho guverinoma ya mbere iyobowe na Grégoire Kayibanda wari warashinze ishyaka rya Parmehutu ryari rigamije kubohoza abahutu.
Hashize umwaka, u Rwanda rwabonye ubwigenge, ruyoborwa n’ubutegetsi bwo hejuru, rugira ubutegetsi buheza bushingiye ku ishyaka rimwe rukumbi, ubutegetsi bwaranzwe n’itotezwa, iyicwa n’iyirukanwa ry’abatutsi, nyuma y’ayo macakubiri ashingiye ku moko, ubutegetsi bwa Kayibanda bwadukanye n’ivangura karere ryatumye Generali majoro Habyarimana Juvenal amuhirika k’ubutegetsi mu 1973.
Politiki ya Kayibanda yagiraga iti :“imbaraga z’abahutu n’abatutsi ni ubwoko 2 butandukanye, buri mu gihugu kimwe, ni ubwoko 2 butagize icyo buhuriraho, butanishimiranye mu mibereho ya buri munsi, kandi buri bwoko ntibwitaye ku myifatire y’ubundi, haba mu mitekerereze ndetse no mu marangamutima“.
Juvenal Habyarimana yanononsoye anashimangira Politiki y’ivanguramoko ya Kayibanda, yashyizeho ishyaka rimwe rukumbi rya MRND avuga ko ariryo shyaka rihuje abanyarwanda bose.
Kubera inama yagiriwe na François Mitterrand wayoboraga ubufaransa ndetse n’igitutu yotswaga na FPR mu 1990, Habyarimana yahisemo gutangaza ishyirwaho y’amashyaka menshi.
Inzira iganisha ku kwibohora:
Hagati y’i 1959 n’i 1973, abatutsi barenga 700,000 bari barahunze bava mu Rwanda, kubera ibikorwa by’itsembabwoko byabakorerwaga biganisha kuri Jenoside.
Nubwo hagiye haba imishyikirano myinshi igamije amahoro, impunzi z’abatutsi zari zarabujijwe gutaha, bituma benshi muri bo bahitamo kwinjira mu mutwe wa FPR waje gutera u Rwanda taliki ya 01/ukwakira/1990.
Umutwe wa FPR wari ugamije kongera gushyiraho uburenganzira bungana imbere y’amategeko hamwe no kureba uko impunzi zatahuka mu gihugu.
Mu Rwanda, Jenoside yagendaga ikorwa mu byiciro binyuranye.
Ubwicanyi bwibasiye abatutsi bwakozwe mu kwakira 1990, muri Mutarama 1991, mu gushyingo 1991, Muri werurwe 1992, muri Kamena 1992, muri Mutarama 1993 no muri Gashyantare 1994.
Muri ubu bwicanyi bwose bwabaye nta na rimwe bwigeze bukurikirwa n’ibikorwa bindi by’ubwicanyi bufite intera ndende .
Nubwo byari bizwi ko ayo mahano yabaga, Leta y’ubufaransa yakomeje gufasha ubutegetsi bwa Habyarimana.
Ibikorwa by’icengezamatwara ry’ubwicanyi :
Ibikorwa by’icengezamatwara byakajije umurego, umuhutu yigishwa kumva ko atandukanye n’umututsi, ategekwa kumwanga no kutamwizera ndetse no kumwikiza.
Mu kinyamakuru Kangura cyo muri mutarama 1994, Ngeze Hassan yatangaje ko « Twebwe …tuvuze ko Inyenzi (udusimba) nizongera kubyutsa umutwe bitazaba ngombwa ko turwana nazo mu bihuru. Tuzikiza umwanzi duhere imbere mu gihugu …bazashiraho burundu ».
Mbere yaho gato mu kuboza icyi kinyamakuru kangura cyari cyarasohoye inyandiko ikubiyemo icyo bise “amategeko 10 y’abahutu”, yavugaga ko umuhutu uwo ariwe wese uzifatanya cyangwa akagira igikorwa icyo aricyo cyose akorana n’abatutsi azafatwa nk’icyitso.
Usibye icyo kinyamakuru kimwe n’ibindi birenga 20 hanagiyeho RTLM yari yarashinzwe na bamwe mu bagize Guverinoma kugirango bakwirakwize urwangano (kwanga abatutsi).
Ubwicanyi bukaze bwibasira abatutsi :
Itotezwa n’ubwicanyi bikaze byatangiye kwibasira abatutsi kuva 1990, abagabo n’abagore b’abatutsi barafashwe barafungwa ndetse bakorerwa ibya mfurambi, iyo nkubiri y’ubwicanyi yari ikimenyetso kerekana ko Jenoside yari hafi kuba, ubwicanyi bwari bukaze cyane ku buryo umubare munini w’abatutsi n’abahutu batavugaga rumwe n’ubutegetsi bafashe icyemezo cyo guta ingo zabo maze bahungira mu bihugu by’abaturanyi.
Ibyo bikorwa by’ubwicanyi n’ubwo amahanga yari yaratinze kubyemera byari ikimenyetso cy’ibyagombaga gukurikiraho.
Ibaruwa yandikiwe umuryango w’abibumbye:
Uwayoboraga umuryango w’abibumbye mu Rwanda, Lt General Romeo Dallaire, ku itariki ya 11 Mutarama 1994 yandikiye umujyanama mu bya Gisirikare w’umunyamabanga mukuru w’umuryango w’Abibumbye hamwe n’abagize Inteko ishinzwe amahoro ku isi abamenyesha ko yari afite umuntu utanga amakuru ku byari birimo gutegurwa.
Iyo baruwa yateye ubwoba abo mu muryango w’Abibumbye cyane cyane aho Dallaire yasabaga ko yakwemererwa gukoresha ingufu za gisirikare nta mwanzuro wigize ufatwa ngo hatangwe igisubizo kuri iyo baruwa.
Ngeze Hassan yavuze mbere iby’urupfu rwa Perezida Habyarimana:
NGEZE Hassan, wari mu ishyaka rya CDR yasohoye inyandiko 2 mu kinyamakuru Kangura aho yavugaga ko Perezida Habyarimana yagombaga gupfa muri Werurwe 1994.
Icyo kintu gitangaje » cyavuzweho byinshi haba mu mutwe wari ushinzwe iperereza, mu itangazamakuru rya Leta no kuri Radiyo ya RTLM.
Nibwo ku italiki ya 06 Mata 1994, 20h23min, indege yari itwaye Perezida Habyarimana hamwe na mugenzi we w’U Burundi Cyprien Ntaryamira yahanuwe ubwo yiteguraga kugwa ku kibuga cy’indege cya Kigali.
Guhera 21h15’ z’ijoro amabariyeri yari yakwijwe mu mihanda y’i Kigali n’amazu y’abaturage yatangiwe gusakwa.
Mu gihe cy’isaha, urusaku rw’amasasu rwari rwatangiye kumvikana, abantu bo kwicwa bari barashyizwe ku rutonde kera.
Amahano arenze ukwemera ( jenoside ):
Jenoside yakorewe icyarimwe mu kanya gato, hirya no hino mu gihugu hashinzwe za bariyeri, zirinzwe n’interahamwe zifite umugambi umwe wo gutahura abatutsi no kubica.
Abicanyi bakoresheje imihoro, amahiri, imbunda n’ikindi kintu cyose kibasha kwica urw’agashinyaguro.
Perezida Habyarimana amaze gupfa, Agata Uwiringiyimana wari Minisitiri w’Intebe niwe wari usigaye ku isonga ry’ubutegetsi, nyamara we n’umugabo we bahise bicwa ku itariki ya 07/04/1994 mbere y’uko agira icyo atangariza abaturage, azira kudashyigikira umugambi w’ubwicanyi.
Jenoside yakorewe abatutsi mu Rwanda yahagaritswe n’ingabo za FPR Inkotanyi kuya 04 Nyakanga 1994.
Iyi jenoside yahitanye abatutsi basaga Miliyoni 1 mu gihe kigera ku mezi 3, usibye abishwe ,abarokotse basigiwe ubumuga,uburwayi budakira, nk’abasigiwe ubwandu bwa virusi itera sida,ubukene, imfubyi nyinshi n’abapfakazi.


text:
Imiterere y’ingenzi y’Ingoma ya Papa Yohani Pawulo wa II Nyuma y’iminsi 30 gusa Papa Yohani Pawulo wa II bitaga”Papa w’inseko nziza” yamaze ku buyobozi bwa Kiliziya Gatolika, itorwa ry’umunyapolonye, Arikiyepisikopi wa Karakoviya witwa Karoli Woyitila ku ntebe ya Petero ryatunguye benshi.
Ni we mu Papa wa mbere utari umutaliyani wari utowe ku va mu 1522. Papa Yohani Pawulo wa II atorwa ku wa 16 Ukuboza 1978 yari mutoya ugereranyije n’abamubanjirije.
Yari afite imyaka 58 y’amavuko,yari umugabo utajegajega, ufite ubuzima buzira umuze ufite ingufu n’umuhate kandi agakorana ibakwe. Rugikubita Papa Yohani Pawulo wa II yanze ko ubupapa buba umurimo wo mu biro cyangwa se ubuyobozi bukorerwa mu bitabo gusa.
Umurimo we w’ ubuyobozi bwa Kiliziya yawukoze neza. Ibibazo byose bamugezagaho yabifatiraga ibyemezo, akabikemura.yakiraga abantu benshi ndetse no ku meza; kandi agakunda kubaza amakuru yo hirya no hino.
Ni we mupapa wa mbere wakoze ingendo nyinshi. Mu maso ye, umurimo w’ ubupapa ni umurimo w’ intumwa. Yakundaga kugenda. Mu bitekerezo bye mo mu buzima bwe ni ho yavomye ingufu zo kugera ku mugambi:
kubohoza igihugu cye kavukire n’ibihugu by’ i Burayi bw’ i Burasirazuba ku ngoyi ya gikomunisiti no gutsindisha ibitekerezo bigendera kuri Marigisi uburyo bwo kumva ko umuntu afite roho n’uburenganzira busesuye.
Papa yujuje iyo nshingano yo kubohora muntu atabikoze nk’umunyapolitiki ahubwo nk’ umuyobozi wa roho. Abenshi mu bakurikiraniraga hafi babonaga ko Papa Yohani Pawulo wa II atumvagwa na bose mu rwego rw‟ imyifatire.
Yabaye umupapa wakunzwe cyane n’abakiristu gatolika, n’abo mu yandi matorero ndetse n’andi madini.Yitabye Imana ku wa 2 Mata 2005 ku myaka 84 y‟amavuko. Asimburwa na Karidinali Yozefu Ratsingeri, wafashe izina rya Benedigito wa XVI, ku wa 19 Mata 2005.
Kwigisha Ivanjili bundi bushya Mu mugambi we, Papa Yohani Pawulo wa II,yumvaga ko muri iki gihe turimo,kwigisha Ivanjili bigomba gukorwa mu bihugu byose kuko hakiri ibihugu 46 bigitegereje kumenya Inkuru Nziza,n’ibyayimenye kuva kera,ubu bikaba byaratatiye amasezerano,Batisimu,bikeneye kongera kwigishwa Ivanjili bundi bushya.
Kwigisha Ivanjili bundi bushya birasaba kuba igisubizo kigera ku nyota y’ibyerekeye Imana.Ni ngombwa ko abakristu babera Yezu Kirisitu abahamya mu mibereho yabo ya buri munsi, bafasha abagabo n’abagore bo mu bihugu byabo kuvoma ku isoko y’umurage wa gikiristu.Twese hamwe dusubire ku isoko y’ubukristu, kandi turangamire Kiristu kugeza igihe azazira mu ikuzo


text:
Ijambo ry’ Imana Rigusubizamo ibyiringiro- NI WOWE IMANA ISHAKA
Yanditswe na Imanishimwe Dieudonne August 30, 2017
Kuva 34: 2-4 Ejo mu gitondo uzabe witeguye, uzamuke umusozi wa Sinayi mu gitondo umpagararire imbere ku mutwe wawo. Ntihazagire uwo muzamukana, ntihazaboneke umuntu kuri uwo musozi wose, imikumbi n’amashyo […]
Kuva 34: 2-4
Ejo mu gitondo uzabe witeguye, uzamuke umusozi wa Sinayi mu gitondo umpagararire imbere ku mutwe wawo. Ntihazagire uwo muzamukana, ntihazaboneke umuntu kuri uwo musozi wose, imikumbi n’amashyo bye kurisha imbere yawo.” Kuva 34 :2-3
Imana ibwira Mose iti kuzamuka umusozi wa Sinayi wenyine ntawundi bajyanye.imubwira ibyo aribukore Mose aragenda agezeyo,Uwiteka amanukira muri cya gicu ahagararanayo na we, yivuga mu izina ko ari Uwiteka.
Uwiteka anyura imbere ye arivuga ati”Uwiteka, Uwiteka, Imana y’ibambe n’imbabazi, itinda kurakara ifite kugira neza kwinshi n’umurava mwinshi, IMANA yajyaga ivugana na Mose baribonyine ikamuha gahunda zuburyo azayobora ubwoko bwayo yajyaga kumusozi kubera yahuriyeyo nimana yamanuka Abisiraeli Bose bagatinya kumureba mumaso kubera ubwiza yavanagayo “
Tugeze muminsi abantu Gusenga twabigize nkimihango twajyagusenga ugasanga igihugu cyose cyamenye ko wasenze ndetse bakamenya niminsi uyimazemo ariko umva Imana niwowe ishaka ko wihererana nayo ubundi iyo wihereranye nimana ivugana nawe ark iyo wasengeye mukivunge nayo ivugira murirusange nyamara iragushaka wowe nayo
Na YESU yagiye gusenga asiga abigishwa be yigira imbere ho gato avugana nase ahakura Imbaraga reka twibuke ko avuye kururiya musozi wi Getsemani niho yahuye nanaribaje kumufata bamukubise amaso basubira inyuma ikinyumanyuma kubera Imbaraga yarafite arababwira ati nimukore icyabazanye bisobanure ko iyo umanutse umusozi ubaufite Imbaraga zigutinyura
Harigihe IMANA ikubwira Gusenga ugakoranya amahanga ugasanga ugiye kubashyira kumusozi batariho.kdi warumusozi wawe wenyine wibuka YESU arikumusozi wigetsemani abigishwa be barisinziriye kuko ntiwarumusozi wabo
Umva niwowe IMANA ishaka ko uzamuka umusozi kuko irashaka kwivuganira nawe suwundi wirinda witwaza abajya kuguhanurira ibuka ko IMANA aridata kdi sisowanyu kdi arimuriwowe Niki gituma wumva ko so yakuvugisha anyuze muwundi cyangwa akagutumaho nkaho urirubanda
IMANA ibwira Mose iti ntugire umuntu muzana ntihagire nitungo ririshiriza kuruwo musozi mwenedata umvirijwi rikubwira ngo zamuka uhure nimana
Kuva mu itangiriro iyo udasenze wenyine iteka Imana igusubiza mu kivunge
Imana irashaka kugiti cye; irashaka kuvugana nawe wenyine
Imana ibwira abisirayeli ngo bazagera ikanani ; bose ntibagezeyo . Imana yavugaga mu kivunge. Urugero Miriyamu.Iyo uyisenze kugiti cyawe ; igusubiza ku giti cyawe atari muri rusange.
Mose kugirango abe icyamamare yavuganye n’Imana wenyine
Hari ikintu Imana itavugira muri rusange.
Indirimbo ya 50 mu Gushimisha. ( Muze mwenyine twihererane; munsange ahantu hatari abantu dore imiruho irabarembeje urusaku rurabaruhije)
Umva IMANA niwowe ishaka
Eliya yagiye wenyine, ahamagara abahanuzi ba Bayali wenyine; acana igicaniro wenyine
abandi 450 baracana biranga,Ndagiza ndagirango nkubwire ngo zamuka umusozi niwowe IMANA ishaka kuvugana nawe
Murakoze Mwarikumwe
MAMAN FURAHA


text:
Ni igikorwa cyiswe "Ubugeni Bugema Umugani" kizamara ukwezi kibera mu kigo cy’abanyabugeni cyitwa Inganzo Arts Center i Masaka, cyatangijwe ku mugaragaro ku wa 22 Nyakanga, kikazageza ku itariki 22 Kanama 2017, kiba guhera saa munani z’umugoroba.
Muri iki gikorwa hagaragarizwa ibihangano byateguwe n’abanyabugeni batandukanye barimo Uwase Crista, Paul Mugisha, Epa Binamungu n’umusizi Jean de Dieu Nsanzabera wabafashije guhuza ibyo bakora n’imigani ya Kinyarwanda ibisobanura mu buryo bwa gihanga.
Mu biganiro byagejejwe ku bitabiriye igikorwa cyo gutangiza kumugaragaro kumurika ibihangano bihuje n’intego "Ubugeni Bugema Umugani", abahanzi babiteguye bagarutse ku mpamvu bahisemo guhuza ibyo bakora n’ubusizi bavuga ko ari uburyo bwo gufasha buri wese kungukira mu buryo butandukanye ubutumwa batekereza bushobora kunyuzwamo.
Umunyabugeni ubirambyemo, Binamungu, yagize ati "Tujya gutegura iyi gahunda, nk’abanyabugeni twibajije ku cyo twakora tugahuza ibyo dukora n’umuco wacu, dutekereza imvugo dusanzwe twumva y’imigani migufi, rimwe na rimwe iduha amasomo, turavuga tuti ’Iyi mvugo y’imigani migufi tuyishushanyije n’utazi gusoma yareba akagira icyo atoramo n’icyo yakubakiraho."
Umusizi, umwanditsi akaba n’inzobere mu by’umuco gakondo w’u Rwanda, yagize ati "Igitekerezo cyo guhuza inganzo y’ubusizi, imigani n’ubugeni cyabaye ingenzi cyane kuko ibyaberaga benshi urwijiji ruhishwe, ubu byagiye ahabona, ishusho ifite umugani uyisobanura, ishusho ikagira igisigo kiyiherekeza, maze byose bikaba mahwane na mahwi kandi bidahuje amarere."
Uwase Crista ukora ubugeni buzwi nka "Collage", bukorwa hifashishijwe ibikoresho byiganjemo impapuro, yagarutse ku kibazo cy’ingutu kibangamiye abakora ubugeni mu Rwanda, avuga ko kugeza ubu bibagora cyane gusobanura ibyo bakora cyane cyane ko usanga nta magambo menshi ari mu Kinyarwanda agendanye na byo.
Yagize ati "’Collage’ bivuze kugenda womeka ibintu bitandukanye ariko njyewe nkoresha impapuro, murabizi ko mu Rwanda rwo hambere impapuro zitakorwaga. Nibanze kuri sosiyete, aho turi, mu gihe turimo gusa hari ikibazo cyo gusobanura ubu bugeni dukora mu rurimi rwacu, bityo ngasaba abari hano, gushaka no kubishyiramo ingufu kugira ngo twubake ururimi kuko hari ikibazo."
Umunyabugeni Mugisha Paul uri mu bahanzi b’urubyiruko berekanira ibihangano byabo muri Inganzo Arts Gallery yabwiye IGIHE ko nubwo bitarakomera cyane ngo urungano rwe rwitabire ibi bikorwa ndetse banasobanukirwe umuco gakondo n’isano ushobora kugirana n’ubugeni, hari icyizere kuko abambere batangiye kubiyoboka kandi bakaba babikorana ubuhanga nk’ubw’abakuze babirambyemo.
Yanasobanuye uko bagiye bahitamo imigani yakoreshejwe mu gusobanura ibihangano by’ubugeni bakoze, avuga ko itari isanzwe imenyerewe cyane, kuko nk’umwe mu bayishatse bakayihitamo yibanze ku migani ivuga ku mugore bihuye n’uburyo asanzwe akoramo ibihangano akora.
Ikigo Inganzo Arts Centre giherereye i Masaka cyatangijwemo iri murikabikorwa by’ubugeni n’ubusizi, kibitse ibihangano by’ubuhanga mu byakozwe guhera igihe Binamungu wagishinze yinjiriye mu mwuga w’ubugeni. Iyo uhageze wakirwa n’ibice bitandukanye usangamo urusobe rw’ibikorwa by’ubugeni bihamurikirwa byahanzwe n’abiganjemo urubyiruko.


text:
Ngororero: Uko bateye imbere mu kwesa imihigo
Mu myaka 6 ishize, akarere ka Ngororero kavuye ku mwanya wa 19 ubu kakaba kageze kuwa 3 mu kwesa imihigo.
Uku kuzamuka mu kwesa imihigo ngo biterwa n’imikoranire myiza igenda izamuka hagati y’inzego zigize aka karere cyane cyane abaturage n’abayobozi. Ibi ngo bituma akarere gashyira mu mihigo ibyo abaturage bifuza ko bibakorerwa.
Uko akarere kagiye kazamuka mu myanya: Mu mwaka wa 2009-2010, akarere ka Ngororero kaje ku mwanya wa 19. Umwaka wa 2010-2011 kaje ku mwanya wa 14. Umwaka wa 2011-2012 kaza ku mwanya wa 11, umwaka wa 2012-2013 kaza ku mwanya wa 9 naho imyaka ya 2013-2014 ndetse na 2014-2015 kaje ku mwanya wa 3.
komite nyobozi ayoboye basanze akarere kari ahantu habi bitewe ahanini n’ukutumvikana kwarangaga komite nyobozi yababnjirije. Nubwo byabagoye kuvugurura iyo mikorere, ahanini ngo kugera ku gukorera hamwe Nibyo byatumye abaturage biyumvamo ubuyobozi ubu bakaba bagira uruhare mu bibakorerwa.
Kuba aka karere katarasubira inyuma mu kwesa imihogo mu gihe cy’imyaka 6, ngo ni uko buri mwaka hanaterana abakomoka mu karere batuye hanze yako, aho batanga inama ku byifuzo by’abaturage. Ibi ngo bifasha kunoza imihigo yaturutse mu tugari no gushakira hamwe ibizakenerwa mu kuyishyira mu bikorwa.
Abaturage nabo bahamya ko bishimiye imikorere ya komite nyobozi
Nshimyiryo Emmanuel, umuturage wo mu murenge wa Ngororero avuga ko bafatanya n’ubuyobozi kuva ku rwego rw’akagali n’imidugudu maze bagategura imihigo bahereye kuyo mungo. Yemeza ko abaturage ngo bageze ku rwego rwo gusaba ubuyobozi ibyo bashaka ko bibakorerwa mu gihe mbere byaakorwaga batazi aho byateguriwe.
Tuyishime jean bosco nawe avuga ko umwanya bagezeho bawukoreye, kuko ngo akarere kabo kagenda gatera imbere umunsi ku munsi. Ashingira cyane ku bikorwa remezo byiyongera buri mwaka ariko bisubiza ibibazo abaturage bari bafite.
Kwegukana umwanya wa 3 ngo ntibyabatunguye. Muri Nyakanga 2015, ubwo twabazaga perezida w’inama njyanama y’aka karere Bigenimana Emmanuel ku birebana no kwesa imihigo, yadutangarije ko ikizere ari cyose ko bazatwara umwanya mwiza kuko bakoze neza kandi bazi n’ibikorerwa ahandi.
Iki kizere cyanashimangiwe na meya Ruboneza, ubwo yashimangiraga ko batazarenza umwanya wa gatatu baherukaga kwegukana mu mwaka ushize. Avuga ko gushimirwa na Perezida wa Repubulika ari ishema rikomeye ku karere n’abaturage ayoboye, ku buryo ngo bizeye ko batazasubira inyuma.
Bimwe mu bikorwa by’ibanze bitegerejweho kongera amanota akarere gafite mu mwaka wa 2015-2016, ngo harimo guha abaturage amazi meza, kubaka sitade izahuza imikino itandukanye, kongera amahirwe yo kubona imirimo no gucyura impunzi.


text:
ISOMO RYA MBERE
Isomo ryo gitabo cy’Umuhanuzi Yeremiya (Yer 18, 1-10)
1Uhoraho abwira Yeremiya ati 2“Manuka bwangu ujye iw’umubumbyi, ni ho nzakubwirira amagambo yanjye.” 3Nuko ndamanuka njya iw’umubumbyi, nsanga ariho arabumba. 4Iyo yagiraga ibyago agacikwa n’icyo yabumbaga, yakoraga ikindi akurikije uburyo bw’umubumbyi w’umuhanga. 5Nuko Uhoraho arambwira ati 6“Bantu ba Israheli – uwo ni Uhoraho ubivuze – murakeka ko ntabagira nk’uko uriya mubumbyi abigenza ? Bantu ba Israheli, muri mu kiganza cyanjye nk’ibumba riri mu kiganza cy’umubumbyi ! 7Hari ubwo niyemeza kurandura, guhirika no kurimbura iki gihugu cyangwa iriya ngoma; 8ariko icyo gihugu cyakwihana ubugome bwacyo nkisubiraho, nkareka icyo cyago nari ngiye kugiteza. 9Hari n’ubwo niyemeza kubaka no gushinga iki gihugu cyangwa se iriya ngoma ; 10ariko bakwanga kumva ijwi ryanjye, ahubwo bagakora ikibi nanga, nkisubiraho nkareka ibyiza nari niyemeje kubakorera.”
ZABURI (Zab 146 (145), 1-2.10a, 3-4, 5-6ab)
Inyik/ Hahirwa uwiringira Uhoraho, Imana yacu.
Mutima wanjye, singiza Uhoraho !
Nzasingiza Uhoraho mu buzima bwanjye bwose,
ncurangire Imana yanjye igihe nzaba nkiriho.
Uhoraho ni nyir’ingoma ubuziraherezo.
Ntimukiringire abantu bakomeye,
ntimukizigire mwene muntu udashobora kubakiza.
Umwuka we umara kumuvamo,
agasubira mu gitaka yaturutsemo ;
kuva ubwo imigambi yari afite ikayokana na we.
Hahirwa uwo Imana ya Yakobo ibereye umuvunyi,
maze akiringira gusa Uhoraho, Imana ye !
We Muremyi w’ijuru n’isi,
inyanja n’ibiyirimo byose.
IBANGONDIRIMBO RIBANZIRIZA IVANJILI (Intu 16, 14)
Alleluya Alleluya.
Nyagasani Mana, kingura umutima wacu,
kugira ngo dushakashakane urukundo
amagambo y’Umwana wawe.
Alleluya.
IVANJILI
+ Matayo (Mt 13, 47-53)
Muri icyo gihe, Yezu acira rubanda uyu mugani ati 47« Ingoma y’ijuru imeze nk’urushundura banaze mu nyanja, maze rugafata amafi y’amoko yose. 48Iyo rwuzuye, barukururira ku nkombe, hanyuma bakicara, bakarobanurira mu bitebo afite akamaro, naho adafite akamaro bakayajugunya. 49Ni ko bizamera mu iherezo ry’isi : abamalayika bazaza batandukanye intungane n’abagome. 50Maze bo babarohe mu nyenga y’umuriro ; aho bazaririra kandi bagahekenya amenyo. 51Ibyo byose mwabyumvise ? » Bati « Yee ». 52Arongera ati « Ni cyo gituma umwigishamategeko wese wigishijwe iby’Ingoma y’ijuru, asa na nyir’urugo ukura mu bushyinguro bwe ibishya n’ibishaje. » 53Yezu arangije iyo migani, ava aho.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
19 Nuko Ahabu+ atekerereza Yezebeli+ ibyo Eliya yakoze byose n’ukuntu yicishije inkota abahanuzi bose.+
2 Yezebeli atuma kuri Eliya ati “nibigera ejo nk’iki gihe ntarakugenza nk’uko wagenje buri wese muri bo, imana zanjye zizampane,+ ndetse bikomeye.”+
3 Eliya agira ubwoba, arahaguruka arahunga kugira ngo akize ubugingo+ bwe, ajya i Beri-Sheba+ y’i Buyuda.+ Aho ni ho yasize umugaragu we.
4 Hanyuma agenda urugendo rw’umunsi wose mu butayu, aza kwicara munsi y’igiti cy’umurotemu.+ Asaba Imana ko yakwipfira agira ati “ndarambiwe! Yehova, ubu noneho kuraho ubugingo bwanjye+ kuko nta cyo ndusha ba sogokuruza.”
5 Amaherezo aryama munsi y’icyo giti cy’umurotemu+ arasinzira. Ariko umumarayika+ amukoraho,+ aramubwira ati “byuka urye.”
6 Arebye ku musego abona akagati kiburungushuye+ kari ku mabuye ashyushye, hari n’inkurubindi y’amazi. Ararya aranywa, hanyuma arongera araryama.
7 Nyuma yaho umumarayika+ wa Yehova yongera kugaruka ubwa kabiri, amukoraho aramubwira ati “byuka urye kuko urugendo ufite ari rurerure cyane.”+
8 Arahaguruka ararya aranywa, ayo mafunguro atuma agira imbaraga ku buryo yagenze iminsi mirongo ine+ n’amajoro mirongo ine, agera ku musozi w’Imana y’ukuri witwa Horebu.+
9 Ahageze yinjira mu buvumo+ kugira ngo aharare. Nuko Yehova aramubaza ati “Eliya we, urakora iki aha?”+
10 Aramusubiza ati “narwaniye ishyaka+ ryinshi Yehova Imana nyir’ingabo kuko Abisirayeli bishe isezerano mwagiranye,+ ibicaniro byawe barabisenya,+ bicisha inkota abahanuzi bawe+ ku buryo ari jye jyenyine wasigaye.+ None batangiye guhiga ubugingo bwanjye ngo banyice.”+
11 Ariko Imana iramubwira iti “sohoka ugende uhagarare ku musozi imbere ya Yehova.”+ Nuko Yehova anyuraho,+ maze inkubi ikomeye y’umuyaga isatura imisozi kandi imenagurira ibitare imbere ya Yehova.+ (Icyakora Yehova ntiyari muri uwo muyaga.) Nyuma y’umuyaga haza umutingito.+ (Yehova ntiyari muri uwo mutingito.)
12 Nyuma y’umutingito haza umuriro.+ (Yehova ntiyari muri uwo muriro.) Nyuma y’umuriro humvikana ijwi ryo hasi rituje.+
13 Eliya aryumvise, ahita afata umwambaro we w’abahanuzi+ awitwikira mu maso, arasohoka ahagarara ku mwinjiro w’ubwo buvumo. Nuko ijwi riramubwira riti “Eliya we, urakora iki hano?”+
14 Arasubiza ati “narwaniye ishyaka ryinshi Yehova Imana nyir’ingabo kuko Abisirayeli bishe isezerano mwagiranye,+ ibicaniro byawe barabisenya, bicisha inkota abahanuzi bawe ku buryo ari jye jyenyine wasigaye. None batangiye guhiga ubugingo bwanjye ngo banyice.”+
15 Yehova aramubwira ati “genda usubize inzira yakuzanye ujye mu butayu bw’i Damasiko,+ usuke amavuta+ kuri Hazayeli+ umwimike abe umwami wa Siriya.
16 Yehu+ umwuzukuru wa Nimushi+ uzamusukeho amavuta abe umwami wa Isirayeli; naho Elisa+ mwene Shafati wo muri Abeli-Mehola+ uzamusukeho amavuta abe umuhanuzi mu cyimbo cyawe.+
17 Uzarokoka inkota ya Hazayeli,+ Yehu azamwica,+ uzarokoka inkota ya Yehu, Elisa azamwica.+
18 Nasize muri Isirayeli abantu ibihumbi birindwi+ batigeze bunamira Bayali+ cyangwa ngo bamusome.”+
19 Nuko Eliya ava aho aragenda asanga Elisa mwene Shafati arimo ahingisha+ ibimasa makumyabiri na bine, byahinganaga bibiri bibiri, we ubwe ari kumwe n’ibimasa bibiri bya nyuma. Eliya aragenda amusanga aho ari amushyiraho umwambaro we w’abahanuzi.+
20 Elisa ahita asiga ibyo bimasa akurikira Eliya, aramubwira ati “reka mbanze njye gusoma data na mama,+ hanyuma nze ngukurikire.” Eliya aramusubiza ati “genda usubireyo; hari ubwo nakubujije se?”
21 Elisa asubirayo, aragenda afata ibimasa bibiri arabitamba,+ afata amasuka y’ibiti+ ibyo bimasa byahingishaga ayatekesha inyama zabyo, azigaburira abantu barazirya. Nuko arahaguruka akurikira Eliya atangira kumukorera.+
Yohereze
Yohereze
BIBILIYA-UBUHINDUZI BW'ISI NSHYA
1 Abami 19
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Bibiliya igaragaza imirongo myinshi ivuga ku rukundo, harimo imirongo igaragaza urukundo umuntu agomba gukunda mugenzi we, urukundo Imana ikunda abantu ndetse n’urukundo umuntu akwiriye gukunda Imana. Hagaragaramo kandi urukundo rw’abashakanye n’ubucuti busanzwe.
Iyi nimwe mu mirongo igaragara muri Bibiliya ivuga ku rukundo:
1 Abakorinto 13:4-8- ”Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza,ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu,ntirwishimira gukiranirwa kw’abandi ahubwo rwishimira ukuri,rubabarira byose, rwizera byose, rwiringira byose, rwihanganira byose.Urukundo ntabwo ruzashira. Guhanura kuzarangizwa no kuvuga izindi ndimi kuzagira iherezo, ubwenge na bwo buzakurwaho”
Yohana 3:16 - “Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho.”
Abaroma 5:8- “ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha.”
Abaroma 8:37-39 Ni nde wadutandukanya n’urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwa ni ukwambara ubusa, cyangwa ni ukuba mu kaga, cyangwa ni inkota?Nk’uko byanditswe ngo“Turicwa umunsi ukira bakuduhora, Twahwanijwe n’intama z’imbagwa.”Oya, ahubwo muri ibyo byose turushishwaho kunesha n’uwadukunze,kuko menye neza yuko naho rwaba urupfu cyangwa ubugingo, cyangwa abamarayika cyangwa abategeka, cyangwa ibiriho cyangwa ibizaba, cyangwa abafite ubushobozi,cyangwa uburebure bw’igihagararo, cyangwa uburebure bw’ikijyepfo, cyangwa ikindi cyaremwe cyose, bitazabasha kudutandukanya n’urukundo rw’Imana ruri muri Kristo Yesu Umwami wacu.
1 Yohana 3:1- “Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye.”
Abaroma 13:8- “Ntimukagire umwenda wose keretse gukundana, kuko ukunda undi aba ashohoje amategeko.”
Abagalatiya 5:13-14- “ Bene Data, mwahamagariwe umudendezo, ariko umudendezo wanyu ntimukawugire urwitwazo rwo gukurikiza ibya kamere, ahubwo mukorerane mu rukundo,kuko amategeko yose asohorera mu ijambo rimwe ngiri ngo “Ukunde mugenzi wawe nk’uko wikunda.”
Abefeso 4:2- “ mwicisha bugufi rwose, mufite ubugwaneza bwose no kwihangana, mwihanganirana mu rukundo.”
1 Petero 1:22- “Nuko rero ubwo mwiyejesheje imitima kumvira ukuri kugira ngo mubone uko mukunda bene Data mutaryarya, mukundane cyane mu mitima.”
1 Yohana 4:7-8- “Bakundwa, dukundane kuko urukundo ruva ku Mana. Umuntu wese ukunda yabyawe n’Imana kandi azi Imana.Udakunda ntazi Imana kuko Imana ari urukundo.”


text:
Kayonza: Urubyiruko ngo rukwiye gukorera igihugu byaba ngombwa rukanacyitangira kugeza ku rupfu
Umuyobozi w’akarere ka Kayonza wungirije ushinzwe imibereho myiza y’abaturage, Uwibambe Consolee yabwiye urubyiruko ko rukwiye gukorera igihugu uko bishoboka kose byaba ngombwa rukanacyitangira kugeza ku rupfu. Yabibwiye intore zo mu mirenge ya Ndego na Kabare muri ako karere ubwo zasozaga icyiciro cya kabiri cy’urugerero tariki 24/06/2014 mu muhango wabereye mu murenge wa Kabare.
Uyu muyobozi yavuze ko kuba u Rwanda rwarabohojwe n’ingabo zari iza FPR kandi zikaba zari urubyiruko ngo ni ikimenyetso kigaragaza ko n’urubyiruko rw’iki gihe rushobora gukorera igihugu kandi rukaba rwacyitangira.
Yagize ati “Turazirikana ku nshuro ya 20 kandi ni igikorwa cyakozwe n’urubyiruko ruhagarika Jenoside. N’uru rubyiruko rushobora gukora bya bikorwa bijyanye no guteza imbere igihugu, ndetse bibaye ngombwa gutabarira igihugu babikora mu gihe baba babikunze, ni ukuvuga ngo ntibakwemera kugambanira igihugu, ibyo bikagaragaza ko bashobora kucyitangira no kugipfira nka ba bana b’I Nyange banze kwitandukanya n’abandiâ€
Mu bikorwa izo ntore zari ku rugerero zakoze harimo kubakira amazu imiryango itishoboye, gukorera abaturage ubukangurambaga mu bintu bitandukanye birimo kurwanya indwara ziterwa n’imirire mibi no kubashishikariza gutanga imisanzu y’ubwisungane mu kwivuza, ndetse bamwe ngo bakaba ngo baranateguye aho bazatera amashyamba nyuma yo gusoza icyiciro cya kabiri cy’urugerero.
Izo ntore zavuze ko zidashobora kwijandika mu bikorwa byo kugambanira igihugu, zivuga ko n’ubwo zishoje icyo cyiciro zigikomeje imihigo kuko zizajya zizenguruka kazajya zizenguruka mu mago y’abaturage zibigisha kwirinda ibihuha by’abasebya u Rwanda bagamije kurugambanira nk’uko Nsengiyumva Jean Paul wo mu murenge wa Kabare yabivuze.
Biteganyijwe ko abazabasha gukomereza amashuri ya bo mu mashuri makuru na za kaminuza ngo bazakomeza ibikorwa by’urugerero kugeza mu mwaka wa 2017 ariko bakazajya babikorera aho bazaba bari kwigira, mu gihe abatazakomeza kwiga na bo bazajya babikorera mu tugari twa bo.
Izo ntore zo mu mirenge ya Kabare na Ndego zanasabwe kugira umuco wo kunyurwa, kuko ngo usanga benshi mu bagiye bishora mu bikorwa byo guhungabanya umudendezo w’igihugu barabitewe no kutanyurwa.


text:
Iki gitaramo cyabereye muri Kigali Conference and Exhibition Village [ahazwi nka Camp Kigali] ku mugoroba wo kuri iki Cyumweru, tariki ya 10 Ukuboza 2017.
Abacyitabiriye bashize ipfa mu ndirimbo zo kuramya no guhimbaza Imana zaharirimbiwe zirimo iza Israel Mbonyi wongeye kwerekwa urukundo rw’ikirenga ndetse n’abandi bahanzi barimo Bizimana Patient, Uwimana Aimé na Dudu T. Niyukuri bamufashije gushimisha benshi.
Uko igihe cyicumaga muri iki gitaramo ni ko abantu barushagaho kwinjira mu mwuka, imitima ikagenda ihembuka ndetse n’abazi kunyuka umuziki bagasirimba kakahava.
Igitaramo kigana ku musozo mu masaha ashyira saa tatu nibwo Mbonyi yahamagaye abahanzi bafatanyije kuririmba ngo basoze ikivi mu izirimo “Mfite impamvu” na “Hari ubuzima” yari yasabwe n’abakunzi be.
Mu buryo butunguranye, yahise ahamagara Dominic Ashimwe, anatera indirimbo ye iri mu zakunzwe cyane yitwa “Nemerewe Kwinjira” na yo yanyuze amatwi ya benshi.
Israel Mbonyi yabwiye abahanzi bafatanyije ati “Ndabizi ko ntabateguje, ariko muranyihanganira muze mumfashe kuririmba"; aya magambo yakurikiwe no kuririmbira Dominic Ashimwe bamwifuriza isabukuru nziza.
Mu kiganiro yagiranye na IGIHE, Israel Mbonyi yagize ati "Dominic Ashimwe ni inshuti yanjye turakorana muri uyu murimo w’Imana, gukora biriya ni nk’uko nanjye yabinkorera ikindi gihe. Nk’umuntu dufatanyije urugendo rw’ivugabutumwa, nibwira ko kumutungura nta kibi kirimo, ni umugisha, ni uguhesha umukozi w’Imana umugisha, nawe uba ubaye umunyamugisha."
Dominic yakozwe ku mutima no kuririmbirwa imbere y’imbaga
Dominic Ashimwe wujuje imyaka 32 yatangarije IGIHE ko yatunguwe no guhamagarwa, akaririmbirwa ku munsi we w’amavuko.
Yagize ati “Natunguwe no guhamagarwa na Mbonyi nabanje kugira ngo bagiye kumbwira ngo ndirimbe ariko ndavuga nti ntibyashoboka kuko amasaha yakuze. Nari nibagiwe iby’uyu munsi kubera ibyiza twarimo twakira biturutse ku mukozi w’Imana. Natekerezaga ko agiye guhamagara abandi bahanzi tugafatanya guhimbaza Imana. Namushimiye ko yantekereje muri iyi gahunda.”
Yakomeje agira ati “Ni umunezero mwinshi kuri njye. Ni n’igitangaza gikomeye kuko navutse mu masaha ya saa mbili z’ijoro ajya guhura n’igihe Mbonyi yampamagariye (ahagana saa tatu). Byanyeretse urukundo abantu bakimfitiye kandi n’abahanzi twari kumwe banyeretse ko dufitanye igihango nk’umuryango.’’
Dominic yanashimiye abakunzi be bose bamwifurije isabukuru nziza binyuze mu buryo butandukanye avuga ko ari iby’agaciro gakomeye ku buryo atabona uko abivuga n’ururimi rwe.
Ashimwe Dominic yabonye izuba ku wa 10 Ukuboza 1985, avukira mu Karere ka Rubavu mu Burengerazuba . Ni imfura mu muryango w’abana batandatu barimo abahungu bane n’abakobwa babiri. Asigaranye umubyeyi umwe, Kamashyuza Véronique kuko se yitabye Imana.
Dominic Ashimwe yaherukaga gukorerwa ibirori nk’ibi mu gitaramo cye cyahuruje imbaga yise “The Victory” cyabereye muri New Life Bible Church ku Kicukiro ku ya 11 Ukuboza 2016.
Mu ntangiriro z’Ugushyingo 2017, Dominic yasohoye indirimbo iri mu njyana ya Reggae yise “Wambereye imfura” iri kuri album ye ateganya gusohora mu ntangiriro za 2018. Dominic afite album ebyiri zirimo iyitwa “Ari kumwe natwe” yasohotse muri Werurwe 2010 na ‘Umubavu’ yo mu 2013.
Dominic yaherukaga gukorerwa ibirori by’isabukuru muri “The Victory Concert”
Amafoto: Niyonzima Moses


text:
Ku bwo urukundo ngukunda ndifuza ko umenya uburyo
nkwitayeho :
Ushobora kuba utanzi, ariko jyewe nzi ibyawe byose ! Zaburi 139:1
Nzi iyo wicaye, n’igihe uhagurutse ! Zaburi 139:2
Nzi inzira zawe zose ! Zaburi 139:3
N’umubare w’umusatsi wo k’umutwe wawe urabaze ! Matayo 10:29-30
Kuko waremwe mu ishusho yanjye ! Itangiriro 1:27
Ni muri jye ufite ubugingo no kubaho ! Ibyakozwe 17:28
Kuko uri urubyaro rwanjye ! Ibyakoze 17:28
Nakumenye ntarakurema mu nda ya mama wawe ! Yeremia 1:4-5
Nagutoranije isi itararemwa ! Abefeso 1:11-12
Ntabwo uriho ku bw’impanuka kuko iminsi yawe yanditse mu
gitabo cyanjye,
Utarabaho n’umunsi numwe ! Zaburi 139:15-16
Nagennye umunsi uzavukaho n’aho uzaba ! Ibyakozwe 17:26
Nakuremye mu buryo buteye ubwoba butangaje ! Zaburi 139:13
Nagukuye mu nda ya mama wawe ku munsi wo kuvuka ! Zaburi 71:6
Abantu batanzi bakumbwiye uko ntari ! Yohana 8:41-44
Ntabwo mba kure yawe kandi sinkurakariye, ahubwo buri gihe
nkwiyereka mu rukundo rutunganye ! I Yohana 4:16
Nifuza kukwereka urukundo rwanjye kuko uri umwana wanye ! IYohana 3:1
Nguha ibirenze cyane ibyo iso wo mu isi ashobora kuguha ! Matayo 7:11
Kubera ko ndi iso utunganye ! Matayo 5:48
Impano yose itunganye ikugeraho iba iturutse mu kiganza
cyanjye ! Yakobo 1:1-17
Kuko nijye ukwitaho kandi nkaguha ibyo ukeneye ! Matayo 6:31-33
Imigambi ngufitiye yejo hazaza hawe yuzuye ibyiringiro ! Yeremia 29:11
Kuko ngukunda urukundo ruhoraho !!!! Yeremia 31:3
Ibyo nzakugirira ni byinshi biruta umusenyi wo k’u Nyanja ! Zaburi 139:17-18
Kandi ndakunezererwa nkaririmba ! Zefania 3:17
Sinzahwema kukugirira neza ! Yeremia 32:40
Kuko uri uwanjye, uri amaronko yanjye ! Kuva 19:5
Nezezwa no kukugirira neza ! Yeremia 32:40
Kandi ndifuza kugukorera ibikomeye biruhije utamenya n’untabaza Yeremia 33:3
Nunshakisha umutima wawe wose n’ubugingo bwawe bwose, nzakwiyereka uzambona ! Gutegeka 4:29
Nunyishimira nzaguha iby’umutima wawe unsaba ! Zaburi 37:4
Kuko arijyewe uguteramo uko kwifuza ibyifuzo byiza ! Abafilipi 2:13
Cyakora nshobora gukora ibirenze cyane ibyo utekereza n’ibyo unsaba ! Abefeso 3:20
Kuko arijye ugutera inkunga no kuguhumuriza 2 Abathesalonike 2:16
Nijye So uguhumuriza no mu mukuba mu gihe akubayeho ! 2 Abakorinto 1:3-4
Iyo ucitse intege mba ndi hafi yawe ! Zaburi 34:18
Nkuko umwungeri atwara umwana w’intama, niko ngutwaye, uri k’umutima wanye ! Yesaya 40:11
Umunsi umwe nzaguhanagura amarira warize yose ! Ibyahishuwe 21:3-4
Nzakuraho imibabaro yose wababarijwe mu isi ! Ibyahishuwe 21:3-4
Umwana wanjyeYesu yaje kumamaza ko ntakurwanya ahubwo
ndi mu ruhande rwawe Abaroma 8:31
Kandi nta kizashobora kugutandukanya n’urukundo rwanjye ! Abaroma 8:38-39
Uhereye kera isi itararemwe ndi so kandi nzahora ndi we ! Abefeso 3:14-15
Kandi uri umwana wanye bwite nibyariye ! Yohana 1:12-13
Umubyeyi wawe yabasha kukwibagirwa ariko jye ntibishoboka Yesaya 49:15
Naguciye nk’i manzi mu kiganza cyanjye Yesaya 49:16
URUKUNDO NGUKUNDA N’INK’URWO NKUNDA
UMWANA WANJYE YESU KRISTO ! IBYO UBIMENYE
UHEREYE NONE UBIBIKE K’UMUTIMA WAWE ITEKA !! Yohana 17:23
byavuye mu nyigisho za Pastor Christine Gatabazi


text:
Umuratwa Priscillah watangiye kumvikana mu muziki mu ndirimbo ‘Mbabarira’ ahagana mu mwaka wa 2009, kuva icyo gihe kugeza ubu nibwo abashije gushyira hanze amashusho y’indirimbo yise ‘Icyo mbarusha’ yakoreye muri Amerika.
Nyuma y’imyaka itanu amaze mu muziki, Princess Priscillah ahamya ko iyi ndirimbo ari yo ya mbere ye bwite abashije gukorera amashusho. Izindi yagaragayemo ni ‘Bagupfusha ubusa’ yahuriyemo n’abandi bahanzi ndetse King James akaba yaramwifashishije mu mashusho y’indirimbo ‘Ndagutegereje’.
Princess Priscillah yabwiye IGIHE ko nyuma ya ‘Icyo mbarusha, izindi ndirimbo zose azajya akora zizajya zigira hanze rimwe n’amashusho yazo.
Akomeza agira ati “Imishinga mfite ni myinshi kandi ntekereza ko izanyura abantu nyuma y’igihe kinini maze ntakora. Nk’uko nari nabibabwiye, Video ya ‘Icyo mbarusha’ igeze hanze ndetse nyuma yayo nzakomeza gukora izindi zifite n’amashusho. Iyi niyo ndirimbo yanjye ya mbere nkoreye video mu gihe cyose maze mu muziki ariko hari izindi ngiye kubazanira.”
Muri iyi ndirimbo, Priscillah ngo yashatse gukebura abafite abakunzi ariko batabasha kwerura ngo babiratane nk’ikimenyetso cy’uko baba babishimiye kurusha abandi bantu ku Isi.
Ati “Iyi ndirimbo ivuga ku kuntu umuntu akubera inyangamugayo mu rukundo kugeza aho uba wumva nta wundi ukurusha umukunzi mwiza ugahora wumva uwawe ari we wa mbere abandi bakaza nyuma. Mu buzima busanzwe cyane cyane mu muco wacu ntabwo tumenyereye kurata ibyo dufite niyo waba ntawundi mutima w’ubwibone ubikoranye”
Yungamo agira ati “Mu rukundo ntekereza ko ushobora kwiratana umukunzi wawe mu buryo runaka kuko ari umugisha kugira umuntu ukunda kandi akakubera imfura ukanyurwa mu rukundo. Nyine ntubeho wigira nyoni nyinshi kandi wagakwiye kubigaragaza”
Princess Priscillah yerekeje muri Leta Zunze Ubumwe za Amerika ku itariki ya 6 Kanama 2013 aho yagiye gukomereza amasomo ye ya kaminuza. Atuye muri Leta ya California ari naho yiga.
Amwe mu mafoto agaragara muri iyi ndirimbo
Iyi ndirimbo yakozwe na Producer Lick Lick mu buryo bw’amajwi n’amashusho.


text:
ISOMO RYA MBERE
Isomo ryo mu gitabo cy’Intangiriro (Intg 1,20-31 ; 2,1-4a)
Mu ntangiriro, igihe Imana yaremaga ijuru n’isi, 1,20yaravuze iti «Amazi najagatemo utunyamaswa tuzima, n’ibiguruka biguruke hejuru y’isi, munsi y’ikirere cy’ijuru!» 21Imana irema ibikoko nyamunini by’ inyanja, n’ibyinyagambura by’amoko yose byuzura amazi, irema n’ibiguruka byose bya buri bwoko. Imana ibona ari byiza. 22Imana ibiha umugisha ivuga iti «Nimwororoke mugwire, mwuzure amazi y’ inyanja, n’ibiguruka bigwire ku isi!»23Burira buracya, uba umunsi wa gatanu.
24Imana iravuga iti «Ubutaka nibubyare inyamaswa nzima zikurikije amoko yazo: izishobora gutungwa, izikururuka hasi, izo mu ishyamba, zose zikurikije amoko yazo!» Biba bityo. 25lmana ihanga inyamaswa z’ishyamba, n’izishobora gutungwa zikurikije ubwoko bwazo, n’intondagizi zose zikurikije ubwoko bwazo. Imana ibona ari byiza.
26Imana iravuga iti «Noneho duhange Muntu mu ishusho ryacu, mu misusire yacu, maze ategeke ifi zo mu nyanja, ibiguruka byo mu kirere, inyamaswa zitungwa n’izo mu ishyamba, n’intondagizi zose!»
27Nuko Imana irema Muntu mu ishusho ryayo, imurema mu ishusho ry’Imana ; ibarema ari umugabo n’ umugore.
28Imana ibaha umugisha, irababwira iti «Nimwororoke, mugwire, mukwire isi yose, muyitegeke. Mugenge ifi zo mu nyanja n’ibiguruka byo mu kirere, n’ikizima cyose cyikurura ku butaka! »
29Imana iravuga iti «Dore mbahaye icyatsi cyose cyera imbuto ku isi hose, n’igiti cyose cyeraho imbuto zifitemo umurama; bizaba ibiryo byanyu. 30Inyamaswa zose zo mu gasozi, ibiguruka byose byo mu kirere, icyikurura hasi cyose, icyifitemo ubuzima cyose, mbihaye ibimera bitohagiye ngo birishe!» Nuko biba bityo. 31Imana ireba ibyo yari imaze gukora byose isanga ari byiza rwose. Burira buracya, uba umunsi wa gatandatu.
2,1 Ijuru n’isi n’ibirimo byose byashojwe bityo. 2Ku munsi wa karindwi Imana isoza umurimo yakoraga, nuko kuri uwo munsi wa karindwi iruhuka umurimo yari maze gukora. 3Imana iha umugisha umunsi wa karindwi irawiyegurira, kuko ari wo munsi yaruhutseho umurimo wose yari imaze gukora. 4aNgayo amavu n’amavuko y’ijuru n’isi, igihe biremwe.
ZABURI (Zab 8, 4-5, 6-7, 8-9)
Inyik/ Uhoraho, Mutegetsi wacu,
mbega ngo izina ryawe riramamara ku isi hose!
Iyo nitegereje ijuru ryaremwe n’ibiganza byawe,
Nkareba ukwezi n’inyenyeri wahatendetse,
ndibaza nti «Umuntu ni iki kugira nga ube wamwibuka?
Mwene muntu ni iki kugira ngo ube wamwitaho?
Rwose habuzeho gato ngo umunganye n’imana;
umutamiriza ikamba ry’ikuzo n’uburanga,
umugira umwami w’ibyo waremye,
umwegurira byose ngo abitegeke:
Amatungo yose, maremare n’amagufi,
ndetse n’inyamaswa zo mu gasozi,
inyoni zo mu kirere n’amafi yo mu nyanja,
hamwe n’ibyogoga mu mazi byose.
IBANGONDIRIMBO RIBANZIRIZA IVANJILI (Zab 119 (118), 26.29)
Alleluya Alleluya.
Werekeze umutima wacu k’ugushaka kwawe,
utugirire ubuntu uduhe kumenya amategeko yawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 7, 1-13)
Muri icyo gihe, 1Abafarizayi na bamwe mu bigishamategeko bari baturutse i Yeruzalemu, bateranira iruhande rwa Yezu. 2Babona bamwe mu bigishwa be barisha intoki zanduye, ari byo kuvuga zidakarabye. 3Koko rero, Abafarizayi n’Abayahudi bose ntibarya batabanje gukaraba ibiganza kugeza ku nkokora, bakurikije akamenyero k’abakurambere, 4n’iyo bavuye mu materaniro ntibarya batabanje kwitera amazi. Hariho kandi n’indi migenzo myinshi bakurikiza by’akarande, nko koza ibikombe, ibibindi, n’amasahani…
5Nuko rero, Abafarizayi n’abigishamategeko baramubaza bati «Ni iki gituma abigishwa bawe badakurikiza umuco w’ abakurambere, bakarisha intoki zanduye?» 6Arabasubiza ati «Izayi yabahanuye neza, mwa ndyarya mwe! Nk’uko byanditswe ngo “Uyu muryango unyubahisha akarimi gusa, naho imitima yabo indi kure.
7Icyubahiro bampa ni amanjwe: inyigisho bigisha ni amategeko y’abantu gusa.” 8Murenga ku itegeko ry’lmana, mukibanda ku muco w’abantu.» 9Maze arababwira ati «Murubahuka mugakuraho itegeko ry’Imana mwitwaza gukurikiza umucokarande wanyu. 10Dore Musa yaravuze ati “Jya wubaha so na nyoko”, kandi ati “uzatuka se cyangwa nyina, azacirwa urwo gupfa.” 11Naho mwe mukavuga ngo “Umuntu wese ubwira se cyangwa nyina ati : Ibintu najyaga kuzagufashisha ni «Korbani»”, ari byo kuvuga ituro ry’Imana, 12mumwemerera kutagira icyo afashisha se cyangwa nyina; 13bityo mukavuguruza ijambo ry’Imana mwitwaza umucokarande. Kandi mukora n’ibindi byinshi bisa n’ibyo.»


text:
Jean Twagirimana utuye mu murenge wa Mayange mu Karere ka Bugesera mu Ntara y’Uburasirazuba, abana n’ubumuga bw’amaboko ariko yashoboye kwiga arangiza icyociro cya gatatu cya Kaminuza (Masters) yandika akoresheje amano.
Uyu musore w’imyaka 31, yavukanye ubumuga bw’amaboko yombi adashobora kugira icyo ayakoresha, habe no gufata ikaramu. Nyamara avuga ko ibi bitamubujije kuminuza kandi amashuri ye yose akaba yarayize yandikisha amano haba ku rupapuro no kuri mudasobwa.
Yagize ati: "Nyuma yo kubona ko mfite ubumuga bw’amaboko ababyeyi bitabaje abahanga mu byiciro bitandukanye bababwira ko amaboko adashobora gukora ariko izindi ngingo zishobora gukora, banyigisha kwandika nkoresheje amano. Ni muri ubwo buryo bantoje gufata ikaramu mu mano, ntangira kwiga ndanatsinda, kugeza kuri uru rwego ndacyakoresha amano."
Akoresheje amano, abasha guhindaguranya impapuro z’ikaye, akanayakoresha mu kwandika. Muri Kaminuza yize umwuga wo kwigisha ariko ngo yaje kubona ko bidahagije.
Agira ati: "Amasomo nari nagiye gukurikirana ni amasomo y’uburezi budaheza; uburezi bw’abantu bafite ubumuga. Nahisemo kuba nakurikira aya masomo kubera ko nabonaga ko hari byinshi nkeneye kumenya naba ntarabonye ndetse maze kubona ko na barumuna banjye bagifite ibibazo nk’ibyo bashobora kuzanyura muri aya masomo."
Si byose akoresha amano. Hari ibyo ashobora kwikorera birimo kuba yakoza mu kanwa akoresheje uburoso bw’amenyo, kwambara inkweto cyangwa kuzikuramo ndetse no kurya ariko byo ngo yakwirisha iyo ari mu rugo iwe gusa. Yarinze yiga amashuri yose adakoresheje amaboko mu kwandika.
N’ubwo bimeze gutyo ariko ngo ntibyamworoheye kubera ko aho agiye hose agomba kugira undi muntu umuherekeza mu kumufasha kumukorera ibyo we adashoboye.
Avuga ko nta vangura yigeze ahura na ryo ariko akumva hagombye kubaho ubuvugizi bukomeye bwakorerwa ababana n’ubumuga mu buryo bwo kubafasha ku isoko ry’umurimo.
Aha yagize ati: "Haracyarimo imbogamizi kuko kenshi usanga dukeneye ibikoresho bitandukanye n’ibyo abandi baba bafite mu kazi mu buzima busanzwe....Ubwo bufasha ntibuba buhari. Haracyari imbogamizi kuba abantu batari bamenya ibikoresho abantu bafite ubumuga bakeneye kugira ngo babashe kwinjira mu kazi."
Jean Twagirimana avuga ko ababana n’ubumuga bashoboye gufashwa mu myigire yabo bashobora guhangana mu nzego zitandukanye bikabarinda gusabiriza.
Iyi nkuru tuyikesha BBC.


text:
ISOMO RYA MBERE
Igitabo cy’Umuhanuzi Yeremiya (Yer 1, 17-19)
Uhoraho ambwira iri jambo agira ati 17« Naho wowe kenyera ukomeze, uhaguruke maze ubamenyeshe ibyo ngutegetse kubabwira. Ntuzareke bagutera ubwoba, kuko nubugira ari wowe, nzagutera guhinda umushyitsi imbere yabo. 18Jyewe uyu munsi nkugize nk’umurwa ukomeye, inkingi y’icyuma, cyangwa nk’inkike y’umuringa imbere y’igihugu cyose, imbere y’abami ba Yuda, abatware bayo, abaherezabitambo bayo n’abatuye igihugu bose. 19Bazakurwanya ariko ntibazagushobora – uwo ni Uhoraho ubivuze -, humura turi kumwe ndagutabara. »
ZABURI (Zab 71 (70), 1-2, 3, 5-6b, 15ab.17)
Inyik/ Nyagasani, umunwa wanjye uzatangaza ubudahemuka bwawe.
Uhoraho ni wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe ;
wiyemeje kunkiza,
wowe rutare rwanjye rw’intamenwa.
Ni wowe mizero yanjye, Nyagasani,
Uhoraho, ni wowe niringira kuva mu buto bwanjye.
Narakwisunze kuva nkivuka,
unyitorera nkiva mu nda ya mama.
Nzatangaza ukuntu uri indahemuka,
iminsi yose namamaze agakiza kawe.
Mana wanyigishirije kuva mu buto bwanjye,
na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI (Yh 5, 35.33)
Alleluya Alleluya.
Yohani yari nk’itara ryaka kandi rimurika ;
yatanze ubuhamya bw’ukuri kugeza gupfa.
AlIeluya.
IVANJILI
+ Mariko (Mk 6, 17-29)
Muri icyo gihe, 17Herodi yari yatumye abantu bo gufata Yohani no kumubohera mu buroko, abitewe na Herodiya, umugore wa murumuna we Filipo, Herodi yari yaracyuye. 18Kuko Yohani yari yarabwiye Herodi ati « Ubujijwe gutunga umugore wa murumuna wawe. » 19Herodiya na we yahoraga ahigira Yohani agashaka no kumwicisha, ariko ntabishobore, 20kubera ko Herodi yatinyaga Yohani bigatuma amurengera, abitewe n’uko yari azi ko ari umuntu w’intabera kandi w’intungane. Iyo yabaga yamwumvise yabunzaga imitima cyane, nyamara yakundaga kumwumva.
21Nuko haza kuba umunsi mukuru, ubwo Herodi yari yahimbaje isabukuru y’ivuka rye, maze atumira abataware be, n’abakuru b’ingabo ze hamwe n’abanyacyubahiro bo mu Galileya. 22Umukobwa wa Herodiya araza arabyina, ashimisha Herodi n’abatumirwa be. Nuko umwami abwira umukobwa ati « Nsaba icyo ushaka cyose ndakiguha. » 23Aramurahira ati « Icyo unsaba cyose ndakiguha, kabone n’iyo cyaba icya kabiri cy’igihugu cyanjye. » 24Umukobwa arasohoka abaza nyina ati « Nsabe iki?» Undi aramusubiza ati « Saba umutwe wa Yohani Batisita. » 25Umukobwa agaruka bwangu asanga umwami, amusaba avuga ati « Ndashaka ko umpa nonaha umutwe wa Yohani Batisita ku mbehe. » 26Umwami biramushavuza cyane, ariko kubera indahiro ye n’abo yari yatumiye, yanga kwivuguruza, 27Ako kanya umwami yohereza umwe mu ngabo ze, amutegeka kuzana umutwe wa Yohani. Uwo mugabo aragenda, amucira umutwe mu buroko.
28Nuko azana umutwe ku mbehe maze awuha uwo mukowa. Umukobwa na we awuha nyina. 29Abigishwa ba Yohani babyumvise, baraza bajyana umurambo we, baramuhamba.


text:
Nyuma y’aho umwami Kigeli V Ndahindurwa atangiye ku itariki ya 16 Ukwakira 2016 muri Leta zunze ubumwe z’Amerika aho yari yarahungiye, havutse impaka hagati y’abo mu muryango we n’ibyegera bye ku bijyanye n’aho azatabarizwa (azashyingurwa). Ubu ikibazo kiri mu nkiko, aho muri Amerika. Munsi hano hari isesengura rya Faustin Kabanza, nyuma rigakurikirwa n’icyo Benzinge umuvugizi, akaba n’umukarani w’umwami yatangaje ejobundi ku wa gatanu.
Umuririmbyi w’umunyarwanda yagize ati : “ese ko mbona bucya bukira amaherezo azaba ayahe?”
Muri iyi minsi uko bucyeye uko bwije, ni ko abanyarwanda baba biteguye ko bakumva inkuru y’aho umwami Kigeli V Ndahindurwa azashyingurwa ndetse n’umunsi azashyingurirwaho. Ariko na n’ubu amaso yaheze mu kirere.
Kubera amagambo arimo avugwa hirya no hino, cyane cyane ibyandikwa ku mbuga nkoranyambaga, abanyarwanda bamaze gusa n’abarambirwa banibaza amaherezo y’icyo kibazo cyimaze kuba agatereranzamba.
Mu bisanzwe mu muco wa kinyarwanda, iyo umuntu mukuru yitabye Imana mu bibazo, abagize umuryango bihutira gushaka uko bashyingura mu mutuzo, nyuma ibibazo bikazakemurwa nyuma. Ntabwo babanza kwikemurira ibibazo ngo bazashyingure ari uko ibibazo byose byarangiye kuko hari igihe bitarangira cyangwa bikazarangira hashize igihe kinini. Mu kinyarwanda, ntabwo umurambo wategereza ibyumweru n’ibyumweru ngo uzabone gushyingurwa.
Ku birebana n’Umwami Kigeli V Ndahindurwa, ntawe utazi ko hari ibibazo bya politiki byihishe inyuma y’ishyingurwa rye (sinirirwa mbisubiramo biravugwa bihagije). Umuntu akaba yakwibaza niba ibibazo by’inyungu za politiki bigomba gutuma abanyarwanda bibagirwa burundu umuco mwiza wa kinyarwanda, umwe uha icyubahiro umuntu witabye Imana. Ese koko amaco y’inda tubyemere azasimbure burundu umuco wo kubaha n’ubupfura?
Dukurikije ibyo dusoma hirya no hino ku mbuga nkoranyambaga, biragaragara ko abagize umuryango w’umwami n’incuti ze za hafi (zitwa abagaragu) barimo gucagagurana. Ese ko harimo abantu bakuru twatekerezaga ko ari inyangamugayo, nta kuntu bashyira ku ruhande inyungu zabo bwite (zaba iza politiki n’ibindi) bagaha icyubahiro gikwiye umuntu mukuru witabye Imana?
Ko Umwami yari afite aho yaratuye, ahamaze imyaka kubera impamvu ze zizwi, aho kandi yari ahafite incuti, zaba iz’abanyarwanda cyangwa abanyamahanga. Ni kuki atahashyingurwa nyuma ibibazo bindi bikazigwa neza abantu batuje? Uko bivugwa na bamwe, yaba yarasize avuze aho azaashyingurwa, ni kuki ijambo rye ritakubahirizwa nk’uko bisanzwe mu kinyarwanda?
Ibyo ntibyahagarika gukomeza gushaka umwanzuro ukwiye. Igihe uwo mwanzuro wazaboneka, kabone n’aho byafata amezi, akaba yazimurwa akajyanwa ahandi humvikanyweho n’impande zombi, kuko umwami atari uw’umuryango we gusa ahubwo ari n’uwandi banyarwanda babanye na we cyangwa bamwemera .
Reka rero twizere ko hari ikigiye guhindika vuba biciye mu nzira nziza. Naho ubundi abanyarwanda barimo kurambirwa kandi ntibihesha icyuhahiro abarimo gutuma umwami adashyingurwa kubera inyungu zabo cyangwa iz’ababyihishe inyuma.
Faustin Kabanza
Icyo umuvugizi w’umwami yatangaje ejobundi ku wa gatanu tariki ya 05/11/2016 :


text:
Jya wiga Ijambo ry’Imana
Ese ushobora kubaho iteka?
Iyi ngingo irasuzuma ibibazo ushobora kuba waribajije, kandi irakwereka aho wavana ibisubizo muri Bibiliya yawe. Abahamya ba Yehova bazishimira kuganira nawe ku bisubizo by’ibyo bibazo.
1. Kuki twavuga ko tubaho igihe gito?
Hari utunyamasyo turama imyaka 150, hakaba n’ibiti birama imyaka 3.000. Nyamara umuntu we abaho igihe gito cyane kuri icyo. Ariko kandi, ubuzima bwacu bushobora gushimisha kurusha ubw’akanyamasyo cyangwa igiti. Yehova Imana yaremanye abantu ubushobozi bwo kwishimira umuzika, siporo, ibyokurya, kwiga, gutembera no gusabana n’abandi. Imana yashyize mu mitima yacu icyifuzo cyo kubaho iteka.—Soma mu Mubwiriza 3:11.
2. Ese koko dushobora kubaho iteka?
Yehova ntashobora gupfa; ahoraho iteka. Ku bw’ibyo, ashobora guha abandi ubuzima bw’iteka kuko ari we Soko y’ubuzima (Zaburi 36:9; Habakuki 1:12). Uretse n’ibyo, yasezeranyije abamwumvira ko azabaha ubuzima bw’iteka. Azatuma abantu batongera gusaza.—Soma muri Yobu 33:24, 25; Yesaya 25:8; 33:24.
Igihe Yesu yakoraga ibitangaza, yatweretse ko dushobora kwiringira isezerano ry’Imana, ry’uko izaduha ubuzima bw’iteka kandi butunganye. Icyo gihe yakijije indwara nyinshi kandi azura abapfuye.—Soma muri Luka 7:11-15, 18, 19, 22.
3. Ni ryari abantu bazabaho iteka?
Imana ishaka ko tubaho iteka muri paradizo ku isi, atari muri iyi si yuzuye urugomo no gukandamizwa. Yifuza ko twabaho dufite umutekano (Zaburi 37:9, 29; Yesaya 65:21, 22). Isi nimara guhinduka paradizo, abantu babarirwa muri za miriyoni bapfuye bazazuka. Abazazuka bakemera kuyoboka Imana no kuyumvira bazabaho iteka.—Soma muri Luka 23:42, 43; Yohana 5:28, 29.
4. Twakora iki ngo tuzabone ubuzima bw’iteka?
Imana yonyine ni yo ishobora kuduha ubuzima bw’iteka. Ku bw’ibyo, byaba byiza twihatiye kuyimenya kugira ngo tuyegere. Bibiliya igereranya ibyo kwiga ibyerekeye Imana no kurya (Matayo 4:4). Nubwo ibyokurya biryoha, kubibona no kubitegura bisaba imihati. Mu buryo nk’ubwo, kwiga Ijambo ry’Imana na byo bisaba imihati. Ariko kandi, nta cyaturutira kwegera Imana no kubona ubuzima bw’iteka.—Soma muri Luka 13:23, 24; Yohana 6:27; 17:3.


text:
ISOMO RYA 67
Inkuta za Yerusalemu
Reka dusubire inyuma ho imyaka mike. Umwisirayeli witwaga Nehemiya yari umugaragu w’Umwami Aritazerusi i Shushani mu Buperesi. Umuvandimwe wa Nehemiya wari uvuye i Buyuda yamuzaniye inkuru mbi igira iti “abantu bari i Yerusalemu ntibafite umutekano. Inkuta z’umugi n’amarembo yawo ntibyongeye kubakwa.” Nehemiya yarababaye cyane, bituma ashaka kujya i Yerusalemu kubafasha. Yasenze Yehova amusaba ko umwami yamwemerera akagenda.
Hanyuma umwami yabonye ko Nehemiya yari afite agahinda maze aramubaza ati “ko nta na rimwe nigeze nkubona umeze utyo, byakugendekeye bite?” Nehemiya yaramushubije ati “nabuzwa n’iki kubabara kandi umugi nkomokamo wa Yerusalemu warasenyutse?” Nuko umwami aramubaza ati “none se urifuza ko ngukorera iki?” Nehemiya yahise asengera mu mutima maze abwira umwami ati “ndakwinginze, reka njye i Yerusalemu nongere kubaka inkuta.” Umwami Aritazerusi yemereye Nehemiya kugenda kandi akora ibishoboka byose ngo azagereyo amahoro. Nanone yagize Nehemiya guverineri w’u Buyuda amuha n’ibiti byo kubakisha amarembo y’umugi.
Nehemiya ageze i Yerusalemu, yagenzuye inkuta z’umugi. Hanyuma yakoranyije abatambyi n’abatware arababwira ati “ibi birababaje. Nimuze twongere twubake inkuta.” Nuko abantu bose barabyemera batangira kubaka.
Icyakora bamwe mu banzi babo barabasekaga bati “ingunzu niyurira urwo rukuta mwubaka, ruzasenyuka.” Barabirengagije bakomeza kubaka. Bubatse urukuta rurerure kandi rukomeye.
Abanzi babo biyemeje gutera Yerusalemu baturutse impande zose. Abayahudi babyumvise, bagize ubwoba. Ariko Nehemiya yarababwiye ati “ntimubatinye kuko Yehova ari kumwe natwe.” Yashyizeho abarinzi barindaga abakoraga imirimo bituma abo banzi batabona uko babatera.
Mu minsi 52 gusa bari barangije kubaka inkuta n’amarembo. Nehemiya yakoranyirije Abalewi i Yerusalemu kugira ngo batahe izo nkuta, maze abashyira mu matsinda abiri y’abaririmbyi. Buririye ku ngazi zo ku Irembo ry’Iriba, bazenguruka hejuru y’urukuta bavuza impanda, inanga na nebelu kandi baririmbira Yehova. Ezira yajyanye n’itsinda rimwe, Nehemiya na we ajyana n’irindi, bahurira ku rusengero. Abagabo, abagore n’abana batambiye Yehova ibitambo bakora umunsi mukuru. Amajwi yabo y’ibyishimo yageraga kure.
“Intwaro yose yacuriwe kukurwanya nta cyo izageraho.”—Yesaya 54:17


text:
Kuri uyu wa 8 Mutarama 2018, Minisiteri y’Ubuzima yafunze farumasi yitwa Ravi iherereye Rwandex mu Karere ka Kicukiro bitewe n’uko yasanze hakoramo umuntu utemerewe gukora ako kazi.
Ibi bije nyuma y’aho Urugaga nyarwanda rw’abahanga mu by’imiti rutangaje ko muri za farumasi zo mu Rwanda hari ahagaragaramo abantu batanga imiti kandi batarabyigiye, bize icungamari, abashinzwe kwakira abakiriya ndetse n’abaforomo ari bo bikorera ako kazi.
Ibi ngo biterwa ahanini no kuba ba nyiri farumasi usanga bazishinga ariko ntibazihoremo umunsi ku munsi, ahubwo bagahitamo kwihera abandi bantu akazi batitaye ku bumenyi bwabo.
Mu kiganiro yahaye Izuba Rirashe, Minisitiri w’Ubuzima, Dr Gashumba Diane yavuze ko iyo farumasi yafunzwe basanze hari gukoramo umuforomokazi kandi bitemewe.
Uyu muyobozi yaburiye za farumasi zishobora kuba zifite imikorere nk’iyo ko izizajya zibigaragarwaho bazajya bazihana ku buryo hari n’izizafungwa burundu.
Yagize ati “Twafashe icyemezo cy’ubuyobozi cyo gufunga iriya farumasi, igihe ifungwa biterwa n’uburemere bw’amakosa. Turi kuvugurura itegeko kugira ngo dushyiremo imbaraga mu kubirwanya. Tuzajya tubaca amande ndetse amakosa akabijebivemo no gufunga burundu.”
Bamwe mu baturage bo mu mujyi wa Kigali bavuga ko hari farumasi zitanga imiti itandukanye n’iyo abaganga baba banditse ku mpapuro z’abarwayi.
Umwe muri bo utifuje ko dutangaza imyirondoro ye muri iyi nkuru, avuga ko yajyanye umwana we kwa muganga bamwandikira umuti, aho yagombaga kunywa uwa miligarama 125, ageze kuri farumasi bamuha uwa miligarama 250.
Avuga ko byagize ingaruka ku mwana we, aho ngo yahise arwara ibiheri byinshi ku mubiri.
Kuri we ngo yahise akeka ko uwamuhaye uwo muti ashobora kuba yaragize uburangare cyangwa akaba abikora atarabyize.
Yagize ati “Sinzi niba uwari muri farumasi ari uwabyigiye hari n’igihe ngo habamo abaforomo ni ko njya mbyumva. Bishoboka kuba hari harimo utarabyigiye cyangwa se ari uburangare. Nyuma nsubiyeyo bansabye imbabazi, ndababwira nti se mbababarire mwabikoreye iki? Ubu iyo iyi miti iyaba ari imwica ubu ntibyari kuba byarangiye, ngo rwose tubabarire akababaro kawe turakumva, baguma muri tubabarire.”
Uyu muturage yatanze urundi rugero rw’umuvandimwe we wavuye kwivuza ku Bitaro Byitiriwe Umwami Faisal afite ikibazo cy’igifu. Avuyeyo ngo ajya muri farumasi ngo bamuhe imiti, ngo bamuha ivura uburwayi bwo mu mara. Ngo baje kubimenya hashize iminsi ibiri anywa iyo miti, imaze kumutera ubundi burwayi.
Yunzemo ati “Nifuza ko habaho igenzura kuko bigaragara ko hari abantu bakora mu mafarumasi batarabyize.”
Mu mpera z’umwaka ushize Urugaga Nyarwanda rw’abahanga mu by’imiti (National Pharmacy Council) rwatangaje ko ruhangayikishijwe n’abantu benshi bakora muri za farumasi n’amavuriro batabyize, aho ngo bishobora kugira ingaruka ku barwayi mu gihe bahawe imiti itajyane n’uburwayi bafite.
MINISANTE ivuga ko amabwiriza agenga uburyo za farumasi zikora ahari kandi asobanutse, aho ngo ubikora ukundi aba akora amakosa kandi abizi.
Minisitiri Gashumba yagize ati “Twebwe dukora ubugenzuzi, tugakorana n’urwo rugaga. Iyo umuturage hari farumasi igaragarwaho iyo mikorere dushobora kubikurikirana kandi tugafata ingamba, tukabana, nyina urabizi ni uguhozaho, baba bazi amabwiriza bazi amategeko bazi n’ingaruka bifite. Gufata umuntu wakira amafaranga ukamushyira ukamushyira aho ngaho ngo atange imiti ni n’icyaha gikomeye, uwo unamusanzemo wanamurega. Ni nko gufata umuntu utarigiye ubuganga ukamushyira mu ivuriro ngo avure.”
Itegeko no 47/2012 ryo kuwa 14/01/2013 rigenga imicungire n’igenzura ry’ibiribwa n’imiti, mu ngingo yaryo ya 32 ivuga ko nta muti wanditse ku rupapuro mpeshamuti ushobora gutangwa bidahagarariwe n’umuntu ubyemerewe.


text:
INGINGO Y’IBANZE | ESE KOKO BIBILIYA YATURUTSE KU MANA?
Ese koko Bibiliya ‘yahumetswe n’Imana?’
ESE wemera ko Bibiliya yaturutse ku Mana? Cyangwa utekereza ko ari igitabo kirimo ibitekerezo by’abantu?
Haracyari impaka kuri icyo kibazo ndetse no mu bantu bavuga ko ari Abakristo. Urugero, ubushakashatsi bwakozwe mu mwaka wa 2014 muri Amerika, bwagaragaje ko hari abantu benshi bavuga ko ari Abakristo bemera ko “Bibiliya yavuye ku Mana.” Icyakora umuntu 1 kuri 5 babajijwe, yavuze ko Bibiliya ari igitabo cya kera kirimo imigani, amateka n’ibitekerezo byanditswe n’abantu. Ibyo bituma abantu bibaza niba koko Bibiliya ‘yarahumetswe’ n’Imana.—2 Timoteyo 3:16.
KUBA BIBILIYA ‘YARAHUMETSWE’ BISOBANURA IKI?
Bibiliya igizwe n’ibitabo bito 66, bikaba byaranditswe n’abantu bagera kuri 40 mu gihe cy’imyaka igera ku 1.600. Ariko se niba Bibiliya yaranditswe n’abantu, bishoboka bite ko yaba ‘yarahumetswe n’Imana?’ Muri make, kuba ‘yarahumetswe n’Imana’ bisobanura ko ibiyanditsemo byaturutse ku Mana. Bibiliya igira iti “abantu bavugaga ibyavaga ku Mana, kuko babaga bayobowe n’umwuka wera” (2 Petero 1:21). Mu yandi magambo, Imana yakoresheje umwuka wera, igeza ubutumwa bwayo ku banditse Bibiliya. Ibyo byagereranywa n’umuyobozi ubwira umwanditsi we ibyo yandika mu ibaruwa. Iyo baruwa ntiba ari iy’umwanditsi, ahubwo iba ari iy’umuyobozi wamubwiye ibyo yandika.
Bamwe mu banditse Bibiliya bumvise ubutumwa buva ku Mana babubwiwe n’umumarayika. Abandi Imana yagiye ibubabwira mu iyerekwa. Hari n’abo Imana yagiye iha ubwo butumwa binyuze mu nzozi. Nubwo hari abo Imana yagiye ireka bakandika ubutumwa bwayo bakoresheje amagambo yabo, hari n’abo yibwiriye amagambo bagomba kwandika. Buri gihe abantu bandikaga ibyo Imana yababwiye, aho kwandika ibyo bashatse.
Twakwemezwa n’iki ko Imana ari yo yahumekeye abanditse Bibiliya? Reka turebe ibintu bitatu byemeza ko Bibiliya yaturutse ku Mana.


text:
Kugirango ibibazo birangire, uruhare rwa nyirubwite rurakenewe –Murayire
Kuri uyu wa gatatu tariki ya 18 mutarama umuyobozi w’akarere ka Kirehe afatanyije na bamwe mu bakozi b’akarere bashinzwe kwakira ibibazo by’abaturage bakemuye ibibazo bimwe na bimwe by’abaturage, umuyobozi aboneraho kubasaba kujya bagerageza kugira uruhare mu ikemurwa ry’ibibazo byabo.
Nkuko umuyobozi w’akarere ka Kirehe, Murayiye Protais abivuga, ngo uyu ni umwanya baba bafashe wo gukemura ibibazo abaturage bafite , ibibazo byagarutsweho ni iby’ingurane z’ubutaka bw’ahanyujijwe umuhanda ubwo hakatwaga ibibanza biberanye n’umugi muri 2010 kugeza ubu bakaba bari batarayabona.
ibi ariko ngo byatewe n’uko ibibanza 510 byakaswe ngo bizagurishwe, kugeza ubu bitigeze bigurwa. Cyakora ngo bafite icyizere cy’uko bizagura cyane nyuma yo kuhashyira amashanyarazi.
Umuyobozi w’akarere avuga ko kuba baranyujijemo imihanda, byari mu rwego rwo guha ibibanza agaciro dore ko hanyuzwagamo umuhanda bagakata n’ibibanza kandi bigakomeza kuba ibyabo baturage,
uyu muyobozi yabijeje ko mu gihe kitarenze amezi abiri iki kibazo bazaba bagikemuye aho ubuyobozi bw’akarere bugiye gushaka uburyo abaturage bakwishyurwa vuba.
Amafaranga yishyuzwa n’abaturage agera kuri miliyoni 9 bari barabariwe mu gihe hakatwaga ibibanza, hanatunganywa umuhanda muri ibyo bibanza mu rwego rwo gukora umugi ufite gahunda nta kajagari karangwamo.


text:
URUKUNDO RW’umukene
Episode 2………………………..
Duherukana topsam (njyewe) mpagaze imbere y’imbaga y’abanyeshuri n’abarimu ndimo kuririmba
Mary amaze gutungurwa n’uko ariwe baririmbiraga.
Dore uko iyo ndirimbo yavugaga…
›› mukundwa sinzi uko nisanze ahahantu ,ahahantu harampinduye, hangize mushya mumyumvure, harashyushye sihakonje, haratuje sihavunda, hari akayaga gahuhera, hari amafa, sinifuza kuhava kuko kuva nahaba sindasonza, ahohantu ni iruhande rwawe…
Chorus: Wowe nkunda utari ubizi , ahohantu ni iruhande rwawe niwowe mvuga niwowe ndirimba ,niwowe ibirenge byange byifuza gusuura, uwo amaso yifuza kureba, uwo umunwa urimo kuririmba
Uwo umutima uterere, niwowe mbwira kandi nkunda nzakomeza no gukunda…
.
Dukomeje… Uko naririmbaga niko abanyeshuri bamfashaka gusubiramo chorus , naho mary we , imotions zari zamwishe yari arimo kurira umutima wenda guturika, joan yari arimo kumuhoza, mubyukuri ino yari surprise ikaze. Indirimbo irangiye mary yahise aza yiruka arampobera(njye topsam) imbere y’abantu aramfata arankomeza atitaye kubatureba imbere, abanyeshuri bose birabatangaza kuko mary atajyaga akundana. Bibazaga aho byavuye, icyogihe abarimu bari baje mukirori barumiwe , mary amazekundekura head master araza ankora muntoki
Head: uzi kuririmba wa muhungu we, kandi uzakomereze aho, ufite impano. Siwowe numvise bagize captain wa basket?
Njyewe: yego, kandi murakoze kuntera courage
Head: nugira icyo wumva nagufasha muguteza imbere impano zawe, ndagusezeranyije uzaze nzagufasha, gusa ugomba kwirinda uburara, nkunda abana badakubagana, kandi uzajye wirinda abakobwa.
Njyewe: yego kandi urakoze
.
Yahise asubira mubyicarobye
Abandi bakomeza ikirori.
Mary yahise ankurubana jugu jugu no hanze, anjyana inyuma y’ishuri amarira atemba ,aba ankubise urushyi mu itama,
Mary: topsam, uri umugome uri umugome uri umugome
Njyewe: mary, tuza humura ngaho mbwira
Mary: niwowe muhungu wambere utumye nerekana amarangamutima yanjye, kugera naho nkusanga imbere yabantu!
njyewe: Am sorry, mbabarira niba nakubangamiye gusa nabikoze bitewe n’uko niyumva
Mary: winsaba imbabazi, uranyemeje niba ibyo waririmbaga arinjye koko wavugaga, topsam worosoye uwabyukaga, siwowe gusa njye nagukunze ukigera mukigo, uribuka nzana na joan kukureba?
Njyewe:yego ndabyibuka
Mary: nibwo urukundo rwatangiye kungurumanamo, nakoze iyo bwabaga ngo nkwiyegereze, none nawe burya warankundaga bae! Ngaho mpobera unkuye ahakomeye kuko nari naratinye kukubwira ibindimo, ariko ndabivuze ndaruhutse, NDAGUKUNDA nanjye
Njyewe: urakoze , ubwo unyihayo nanjye ndakwihaye… Ngaho reka dufatanye uru rugendo gusa ndi umwiga mugukundana niwowe nkunze
.
Huuuuúm , sibwo indirimbo igakoze, nabikoze nikinira none umwana wabandi arankunze. Numvaga mfite ubwoba kuko bwari ubwambere ngiye gukundana kandi sinari narabipanze. Numvaga nishakira kwiga kuko numvaga nshaka kuzabona akazi keza nkazamura murugo iwacu mfatanyije na mukuru wanjye kuko twari abakene. Ariko aha numvaga mfite ubwoba ko urukundo ruzambuza kwiga.
Namaze gutandukana na mary ajya kuryama ngo kuko yumvaga umutwe umurya kuko yari yarize cyane. Nerekeje dorm mpura nabanyeshuru bakambaza byinshi , bafite amatsiko y’uko byagenze ngo mary ankunde, gusa nanjye nibazaga icyo umukobwa mwiza kuriya yancaga
Nahuye na mupenzi inshuti yanjye
.
Mupenzi: e e e e eh!!! Topsam wanyemeje , nanjye sinarinziko uzi kuririmba kuriya, uziko waririmbaga nkabona bose batwawe !
Njyewe: reka sha wimbeshya
Mupenzi: gusa umwana wabandi wamurishije umutima. Ese ubundi byarangiye gute ?
Njyewe: ubu twabaye umwe, ahubwo mfite ubwoba!
Mupenzi:bwiki se kandi?
Njyewe: bwo gukundana n’umwana wo mubakire kandi njye ndi gafifi
Mupenzi : wiba fake man,, wowe kunda umwana wirengagize ibindi byose, abantu baberaho gufashanya, niba ava mumugi, wowe uva mucyaro sibyatuma mudakundana kuko urukundo sirureba aho uva cyangwa icyo ufite, ahubwo rureba intego wa mwembi, wowe nawe
Njyewe : niyemeje kumuha icyomfite cyose kandi murinjye numva ntazamuhemukira.
.
Tugaruke muri dorm aho mary aryamye joan yaje kumureba
.
Joan: mary, mary , byuka sha dore amasaha yo kurya ibyaninjoro yageze
Mary: ntabwo nshaka kurya
Joan: se ni topsam urimo kugutera kwigunga gutyo?
Mary: sha ndeka, yantunguye nubu sindabyiyumvisha ukuntu yankorera surprise imeze kuriya
Joan: sha wiba umwana , nikuriya urukundo rutangira , kombona umutwe wakuriye kubera ibyishimo by’urukundo, noneho nibiba akababaro ntabwo uzasara! Niko gukunda bimera , ahubwo haguruka wishimire ko wakunzwe n’umuhungu mwiza kandi abandi babuze, wikwigunga ahubwo byuka tujye kurya
Mary: sha ndumva mfite ubwoba n’amasoni yo kurebana nawe
Joan: ihangane , cyangwa reka injye kugufatira ibiryo wowe iryamire
.
Nguko uko mary nawe yari yatwawe
Nategereje ko mubona refectory hari aka bombo (bonbon ) nari namuguriye, ndaheba ahubwo mbona joan asohokanye isahani, mwirukaho ngo mubaze amakuru ya mary
.
Njyewe: joan hagarara
Joan: sha urankanze, ni iki c topsam ?
Njyewe: mary arihe ko ataje kurya?
Joan: arwaye umutwe ariko sicyane, ni amahoro c?
Njyewe: ni amahoro , ahubwo akira akaka bombo ukamuhe , umubwire yihangane ubwo tuzabonana ejo twaje gusenga
Joan: aka bombo? Ndabona care ari zose. Sawa ndamubwira
.
Iryo joro niryo ryangoye mubuzima kuko naraye ntasinziriye
Bwacyeye twoga, twitegura kujya gusenga. Ariko natangiye kumva imyenda yanjye ari mibi numvaga ninyambara ndibube nsebya mary, nahise ntira utwenda njya murusengero turasenga gusa sinamubonye kuko nari nicaye inyuma ntareba abarimo bose
Amateraniro arangiye, ngiye kumva numv udutoki dukonje tunkozeho mpindukiye nsanga ni…
.
.
Episode 3
Loading………….


text:
Isomo ryo mugitabo cy’Umuhanuzi Yeremiya (Yer 23, 5-8 )
5Igihe kiregereje – uwo ni Uhoraho ubivuze – maze nzagoborere Dawudi umumero, umwuzukuruza w’indahemuka: azaza ari umwami ufite ubushishozi, kandi uharanira ubutabera n’ubutungane mu gihugu. 6Ku ngoma ye Yuda izarokorwa, maze lsraheli iture mu mutekano. Izina azitwa ni iri: «Uhoraho ni we butabera bwacu.»
7Ni koko igihe kiregereje – uwo ni Uhoraho ubivuze – maze boye kuzongera kuvuga ngo «Uhoraho ni Nyirubuzima, we wakuye Abayisraheli mu gihugu cya Misiri», 8ahubwo bajye bagira bati «Uhoraho ni Nyirubuzima, we wakuye urubyaro rw’Abayisraheli mu gihugu cyo mu majyaruguru no mu bindi byose yari yarabatatanyirijemo, kugira ngo abatuze ku butaka bwabo.»
ZABURI (Zab 72 (71),1-2,12-13,18-19)
Inyik/ Ubutabera buzasagamba, n’amahoro asesure.
Mana, umwami umwegurire ubucamanza bwawe,
uwo mwana w’umwami, umutoze ubutabera bwawe;
acire umuryango wawe imanza ziboneye,
kandi arengere n’ingorwa zawe.
Azarokora ingorwa zitakamba,
n’indushyi zitagira kirengera.
Azagirira ibambe ingorwa n’utishoboye,
aramire ubuzima bwabo.
Haragasingizwa Uhoraho, Imana ya Israheli,
we wenyine ukora ibitangaza
lzina rye ry’ikuzo riragasingizwa ubuziraherezo,
ikuzo rye riragasakara ku isi hose! Amen! Amen!
IBANGONDIRIMBO RIBANZIRIZA IVANJILI
Alleluya Alleluya.
Ngwino, Mutware w’umuryango wawe lsraheli!
Wowe watangiye amategeko ku musozi wa Sinayi,
Uturokoresha ingufu z’ukuboko kwawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt1,18-24)
18Dore uko Yezu Kristu yavutse. Nyina Mariya yari yarasabwe na Yozefu ; mu gihe batarabana, aza gusama inda ku bubasha bwa Roho Mutagatifu. 19Yozefu, umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi, aramubwira ati « Yozefu, mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 21Azabyara umwana uzamwite Yezu, kuko ari we uzakiza umuryango we ibyaha byawo.» 22lbyo byose , ariko byabereye kugira nga huzuzwe ibyo Nyagasani yavugishije umuhanuzi ati 23« Dore umukobwa w’isugi agiye gusama inda, maze azabyare umuhungu, nuko bazamwite Emanuweli », ari byo kuvuga ngo « Imana turi kumwe. » 24Yozefu akangutse abigenza uko Umumalayika wa Nyagasani yamutegetse, nuko azana , umugeni we.